CELEX: E2013C0496
Language: mt
Date: 2013-12-11 00:00:00
Title: Deċiżjoni tal-Awtorità tas-Sorveljanza tal-EFTA Nru 496/13/COL tal- 11 ta' Diċembru 2013 dwar il-finanzjament tas-Sala tal-Kunċerti u Ċentru tal-Konferenzi ta' Harpa (L-Islanda)

12.6.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 172/36
            
         DEĊIŻJONI TAL-AWTORITÀ TAS-SORVELJANZA TAL-EFTA
   Nru 496/13/COL
   tal-11 ta' Diċembru 2013
   dwar il-finanzjament tas-Sala tal-Kunċerti u Ċentru tal-Konferenzi ta' Harpa (L-Islanda)
   L-AWTORITÀ TA' SORVELJANZA TAL-EFTA (“L-AWTORITÀ”),
   WARA LI KKUNSIDRAT il-Ftehim dwar iż-Żona Ekonomika Ewropea (“il-Ftehim dwar iż-ŻEE”), u partikolarment l-Artikolu 61(3)(c) u l-Protokoll 26,
   WARA LI KKUNSIDRAT il-Ftehim bejn l-Istati tal-EFTA dwar it-Twaqqif ta' Awtorità ta' Sorveljanza u ta' Qorti tal-Ġustizzja (“il-Ftehim dwar is-Sorveljanza u l-Qorti”), b'mod partikolari l-Artikolu 24,
   WARA LI KKUNSIDRAT il-Protokoll 3 tal-Ftehim dwar is-Sorveljanza u l-Qorti (“il-Protokoll 3”), b'mod partikolari l-Artikolu 7(e) u l-Parti II.
   WARA li sejħet lill-partijiet interessati biex jissottomettu l-kummenti tagħhom skont dawk id-dispożizzjonijiet (1) u wara li kkunsidrat il-kummenti tagħhom,
   Billi:
   I.   IL-FATTI
   
   1   PROĊEDURI
   
               (1)
            
            
               Fid-19 ta' Settembru 2011, l-Awtorità rċeviet ilment (Avveniment Nru 608967), fir-rigward tal-allegat sussidju mill-Istat tal-Islanda (“l-Istat”) u l-Belt ta' Rejkjavik (“il-Belt”) ta' servizzi tal-konferenzi u servizzi ta' ristorant/catering fis-Sala tal-Kunċerti u Ċentru tal-Konferenzi ta' Harpa (“Harpa”). (2)
               
            
         
               (2)
            
            
               Wara li rċeviet l-informazzjoni rilevanti kollha mingħand l-awtoritajiet Islandiżi u wara li ddiskutiet il-każ f'laqgħa fil-5 ta' Ġunju 2012 (3), l-Awtorità ddeċidiet bid-Deċiżjoni Nru 128/13/COL tal-20 ta' Marzu 2013 li tiftaħ il-proċedura ta' investigazzjoni formali dwar għajnuna potenzjali mill-istat fil-finanzjament tas-Sala tal-Kunċerti u Ċentru tal-Konferenzi ta' Harpa (“id-Deċiżjoni Nru 128/13/COL” jew “id-deċiżjoni ta' ftuħ”).
            
         
               (3)
            
            
               Permezz ta' ittra bid-data tat-28 ta' Mejju 2013 (Avveniment Nru 673762), l-awtoritajiet Islandiżi ressqu kummenti dwar id-deċiżjoni tal-Awtorità. Il-każ kien ukoll is-suġġett ta' diskussjonijiet bejn l-Awtorità u l-awtoritajiet Islandiżi waqt il-laqgħa pakkett f'Rejkjavik fl-4 ta' Ġunju 2013.
            
         
               (4)
            
            
               Fit-8 ta' Awwissu 2013, id-Deċiżjoni Nru 128/13/COL ġiet ippubblikata fil-Ġurnal Uffiċjali tal-Unjoni Ewropea u fis-Suppliment taż-ŻEE tiegħu. Il-partijiet interessati ngħataw xahar sabiex iressqu kummenti dwar id-deċiżjoni tal-ftuħ tal-Awtorità. L-Awtorità ma rċeviet l-ebda kumment mingħand partijiet interessati.
            
         2   DESKRIZZJONI TAL-MIŻURA
   2.1   Ġenerali
   
   
               (5)
            
            
               Fid-Deċiżjoni Nru 128/13/COL, l-Awtorità vvalutat il-finanzjament tas-Sala tal-Kunċerti u Ċentru tal-Konferenzi ta' Harpa. Harpa hija bini għal użu varju, li tinsab fiċ-ċentru ta' Rejkjavik, li bħalissa hija proprjetà tal-Istat tal-Islanda (54 %) u l-Belt ta' Rejkjavik (46 %), li flimkien jikkontribwixxu għall-finanzjament tagħha.
            
         2.2   Sfond
   
   
               (6)
            
            
               Fl-1999, is-Sindku ta' Rejkjavik flimkien ma' rappreżentanti tal-gvern tal-Islanda ħabbar li kien se jinbena ċentru tal-kunċerti u l-konferenzi fiċ-ċentru ta' Rejkjavik. Fl-aħħar tal-2002, l-Istat tal-Islanda u l-belt iffirmaw ftehim dwar il-proġett u s-sena ta' wara l-kumpanija Austurhöfn-TR ehf. twaqqfet bl-għan li tissorvelja l-proġett. (4)
               
            
         
               (7)
            
            
               Il-mudell tan-negozju oriġinali ta' Harpa kien li parti privata tkun responsabbli għall-kostruzzjoni u l-operat tal-bini u bi skambju tirċievi kontribuzzjonijiet annwali mingħand l-Istat u l-Belt. F'April 2004, iċ-Ċentru Kummerċjali tal-Istat ħabbar proċess ta' prekwalifikazzjoni għall-proġett u fl-2005 kumitat ta' evalwazzjoni wasal għall-konklużjoni li offerta mingħand il-kumpanija b'responsabbiltà limitata Portus ehf. kienet l-aktar waħda favorevoli mill-erba' offerti riċevuti. Sussegwentement, l-Istat tal-Islanda u l-belt daħlu f'kuntratt (“Ftehim tal-Proġett”) ma' Portus għall-kostruzzjoni u l-operat ta' ċentru tal-kunċerti u l-konferenzi. (5) Madankollu, fl-2008, wara l-kollass finanzjarju, is-sieħeb privat magħżul esperjenza diffikultajiet finanzjarji severi u kellu jirtira mill-proġett u għalhekk il-bini ta' Harpa twaqqaf temporanjament.
            
         
               (8)
            
            
               Meta s-sieħeb privat irtira mill-proġett, madwar nofs Harpa kienet diġà nbniet, u l-awtoritajiet Islandiżi għalhekk kellhom jieħdu deċiżjoni rigward il-futur ta' Harpa. Skont l-awtoritajiet Islandiżi kien hemm tliet għażliet ewlenin disponibbli f' dak iż-żmien: (6)
               
               
                           (a)
                        
                        
                           Kien possibbli li l-proġett jitkompla b'finanzjament pubbliku. L-ispiża ta' dan kienet stmata dak iż-żmien li kienet ta' madwar 13-il biljun ISK.
                        
                     
                           (b)
                        
                        
                           It-tieni possibbiltà kienet li l-bini ta' Harpa jiġi pospost temporanjament. Dan kien stmat li jiswa madwar 19-il biljun ISK.
                        
                     
                           (c)
                        
                        
                           It-tielet possibbiltà kienet li l-proġett jitwaqqaf b'mod indefinit jew saħansitra li jitwaqqa' dak li kien diġà nbena. L-ispiża tat-twaqqif tal-proġett kienet stmata li kienet ta' madwar 10 biljun ISK.
                        
                     
         
               (9)
            
            
               Kien ċar ukoll li bini tad-daqs ta' Harpa “nofsu mibni” fil-qalba tal-belt jikkawża problemi fuq medda twila ta' żmien u jeqred il-valur. Għalhekk, ma kienx ikkunsidrat fattibbli li l-proġett jingħalaq, billi riżorsi kbar kienu ntefqu sabiex jinbeda l-proġett u l-ftuħ tiegħu mill-ġdid fi stadju aktar tard kien ikun eżerċizzju għali u kumpless ħafna. Għaldaqstant, fi Frar 2009, is-Sindku ta' Rejkjavik u l-Ministru tal-Edukazzjoni laħqu ftehim li kien ifisser li l-Istat u l-belt kellhom ikomplu bil-kostruzzjoni tal-proġett mingħajr is-sieħeb privat. (7)
               
            
         
               (10)
            
            
               Għaldaqstant, Austurhöfn-TR ehf. ħadet il-proġett f'idejha u l-pjanijiet ġew riveduti sabiex jinstabu soluzzjonijiet iktar ekonomiċi għall-proċess tal-bini u d-disinn tad-dar. Fi stqarrija għall-istampa mill-Istat u l-Belt ġie ddikjarat li l-akkwiżizzjoni kienet soluzzjoni temporanja, u li s-sjieda u l-finanzjament ta' Harpa kienu se jiġu riveduti meta l-ekonomija tkun irkuprat. Il-Ftehim tal-Proġett kien emendat fl-2010, biex jirrifletti l-maniġment il-ġdid tal-proġett u l-irtirar tas-sieħeb privat, (8) u l-bini reġa' beda. Landsbankinn effettivament ħafer parti kbira mill-ispejjeż tal-investiment u l-kapital azzjonarju kollu ġie mxejjen fil-proċess. Fl-2011 il-kostruzzjoni ta' Harpa ntemmet u l-bini nfetaħ formalment fl-20 ta' Awwissu 2011.
            
         
               (11)
            
            
               Sa dan l-aħħar kien hemm diversi kumpaniji b'responsabbiltà limitata involuti fl-operazzjonijiet ta' Harpa, jiġifieri: Portus ehf., li kienet responsabbli għall-proprjetà immobbli u l-operazzjonijiet ta' Harpa, u Situs ehf., li kienet responsabbli għal binjiet oħra ppjanati fl-istess żona. Portus kellha żewġ sussidjarji: Totus ehf., li kellha s-sjieda tal-proprjetà immobbli nnifisha, u Ago ehf., li kienet responsabbli għall-operazzjonijiet kollha f'Harpa u kriet il-proprjetà mingħand Totus. Situs kellha wkoll żewġ sussidjarji; Hospes ehf., li kellha tkun is-sid ta' lukanda li se tinbena fiż-żona, u toperaha, u Custos ehf., li kellha tkun is-sid ta' kull bini ieħor fiż-żona, u toperahom.
            
         
               (12)
            
            
               Madankollu, sabiex jitnaqqsu kemm jista' jkun l-ispejjeż operattivi u tiżdied l-effiċjenza, il-bord ta' Austurhöfn-TR ehf. iddeċieda f'Diċembru 2012 li jissimplifika l-istruttura operattiva ta' Harpa bil-fużjoni tal-biċċa l-kbira tal-kumpaniji b'responsabbiltà limitata involuti fl-operazzjonijiet tagħha f'kumpanija waħda. L-istat u l-Belt għalhekk waqqfu l-kumpanija Ċentru tal-Kunċerti u Konferenzi ta' Harpa ehf. (i. Harpa tónlistar- og ráðstefnuhús ehf.) li għandha tissorvelja l-operazzjonijiet kollha ta' Harpa. Is-simplifikar tal-infrastruttura ta' Harpa huwa parti minn pjan fit-tul sabiex l-operazzjonijiet ta' Harpa jkunu sostenibbli.
            
         2.3   Skop u objettiv tal-proġett Harpa
   
   
               (13)
            
            
               Skont l-awtoritajiet Islandiżi, Harpa għandha tkun forum għal ħajja mużikali u kulturali diversa u ambizzjuża fl-Islanda, bl-għan li jiġi promoss l-aħjar li l-artisti Islandiżi għandhom x'joffru f'kull ħin, b'enfasi speċjali fuq diversi avvenimenti mużikali. Harpa hija wkoll maħsuba sabiex tkun sors ta' innovazzjoni fix-xena kulturali u mużikali Islandiża u se ssir enfasi fuq konnessjonijiet internazzjonali sabiex Harpa tkun ċentru denju għaż-żjarat ta' artisti barranin fl-Islanda.
            
         
               (14)
            
            
               Barra minn hekk, Harpa hija intenzjonata li tkun forum għal kull tip ta' konferenzi u laqgħat, domestiċi u kif ukoll barranin, u li ssaħħaħ il-pożizzjoni tal-Islanda bħala ċentru għal konferenzi internazzjonali billi toffri servizzi u swali tal-konferenzi li huma kompatibbli ma' faċilitajiet tal-konferenzi f'pajjiżi oħra. Harpa hija maħsuba wkoll sabiex tippromwovi t-turiżmu fl-Islanda u ssaħħaħ iċ-ċentru tal-belt ta' Rejkjavik, billi tkun iċ-ċentru għall-Islandiżi kollha fiż-żona u destinazzjoni għall-viżitaturi, kemm Islandiżi kif ukoll barranin, li jixtiequ jsiru jafu l-bini u jgawdu s-servizzi offruti, l-arkitettura tad-dar u l-arti esibita fil-bini.
            
         
               (15)
            
            
               L-Orkestra Sinfonika Islandiża, l-Opera Islandiża u r-Rejkjavik Big Band daħlu f'kuntratti fit-tul għall-użu ta' ċerti faċilitajiet f'Harpa. Harpa tilqa' fiha wkoll konferenzi kif ukoll diversi avvenimenti artistiċi oħra bħal kunċerti ta' mużika pop u rock kemm minn artisti Islandiżi kif ukoll minn artisti barranin. Attivitajiet oħra f'Harpa, bħalma huma l-catering, ristoranti, ħanut tal-mużika u ħanut tal-għamara huma operati minn kumpaniji privati li jikru l-faċilitajiet f'Harpa. Dawn il-faċilitajiet jinkrew lil operaturi privati b'kundizzjonijiet tas-suq u kienu suġġetti għal sejħiet għall-offerti pubbliċi fejn ġew aċċettati l-aktar offerti favorevoli.
            
         
               (16)
            
            
               Qabel il-kostruzzjoni ta' Harpa, ma kien hemm l-ebda swali tal-kunċerti fl-Islanda b'akustika xierqa li jistgħu jakkomodaw aktar minn 300 persuna, u li jiffaċilitaw kemm l-Orkestra Sinfonika Islandiża, kif ukoll l-Opera Islandiża. L-awtoritajiet Islandiżi għalhekk qiesu li kien meħtieġ li jibnu sala kulturali li tiżgura li ċ-ċittadini tal-Islanda jkunu jistgħu jgawdu l-mużika u l-arti. Skont l-awtoritajiet Islandiżi, fir-rigward tal-faċilitajiet tal-konferenzi ma kien hemm l-ebda ċentri tal-konferenzi jew faċilitajiet fl-Islanda kapaċi li jospitaw konferenzi kbar.
            
         2.4   Il-faċilitajiet f'Harpa
   
   
               (17)
            
            
               Harpa tkopri 28 000 metru kwadru u tinsab fil-port l-antik f'Rejkjavik f'Austurbakki 2. Id-dar hija mfassla mid-Daniżi Henning Larsen Architects b'kooperazzjoni ma' kumpanija tal-arkitettura Islandiża Batteríið arkitektar. L-artist Ólafur Elíasson fassal l-istruttura tal-ħġieġ madwar id-dar f'kooperazzjoni mal-periti. Artec Consultants Inc hija responsabbli għall-akustika, l-iżolament tal-ħoss, u d-disinn tat-teatru u t-tagħmir tal-ħoss.
            
         
               (18)
            
            
               Id-disinn tal-bini għandu l-għan li jiżgura diversità u faċilitajiet tajba għat-tipi kollha ta' kunċerti u konferenzi, u jipprovdi lill-Islandiżi b'faċilitajiet li ma kinux disponibbli fil-pajjiż qabel. Harpa diġà rebħet premjijiet għall-faċilitajiet tal-kunċerti, u intgħażlet bħala waħda mill-aqwa swali tal-kunċerti tal-millennju l-ġdid mir-rivista Gramophone u Best Performance venue 2011 mir-rivista Travel & Leisure. Minbarra dan, hija r-rebbieħa tal-Premju tal-Unjoni Ewropea għall-2013 għall-Arkitettura Kontemporanja — il-Premju Mies van der Rohe. (9)
               
            
         
               (19)
            
            
               F'dan li ġej hemm ħarsa lejn is-swali f'Harpa: (10)
               
               
                           (i)
                        
                        
                           
                              Eldborg tesgħa 1 800 persuna u hija l-akbar sala f'Harpa b'total ta' 1 008 m2. L-għoli tas-saqaf f'Eldborg huwa ta' 23 m u l-palk għandu daqs ta' 22 m × 17 m. Eldborg hija mgħammra b'ħin tar-riverberazzjoni konfigurabbli, vaguni tal-korijiet u faċilitajiet tar-reġistrazzjoni kif ukoll faċilitajiet għall-artisti. Is-sala hija ddisinjata apposta għall-kunċerti.
                        
                     
                           (ii)
                        
                        
                           
                              Norðurljós hija sala tal-kunċerti li hija ddisinjata għall-kunċerti. Hemm gallariji madwar il-perimetru tas-sala, u l-palk huwa mobbli. Is-sala hija mgħammra b'tagħmir tad-dawl iddisinjat apposta li jista' jiġi kkonfigurat f'għadd ta' temi kkuluriti, li joħolqu l-atmosfera l-aktar xierqa għall-avveniment li jkun qed iseħħ. Żewġ portali li minnhom ma jgħaddix il-ħoss jgħaqqdu lil Norðurljós u Silfurberg, sabiex iż-żewġ swali jkunu jistgħu jintużaw faċilment flimkien għal avvenimenti ikbar. Is-sala hija ta' 540 m2 u tista' takkomoda 520 spettatur bilqiegħda (fl-istil ta' teatru).
                        
                     
                           (iii)
                        
                        
                           
                              Silfurberg hija l-uniku sala f'Harpa li hija ddisinjata apposta għall-konferenzi. Is-sala hija ta' 735 m2 u tista' takkomoda sa 840 spettatur (fl-istil ta' teatru). Il-palk huwa mobbli u jista' jespandi. Is-sala tista' tinqasam f'żewġ partijiet, li kull waħda minnhom takkomoda 325 spettatur bilqiegħda, b'partizzjoni li tista' titneħħa u li ma jgħaddix il-ħoss minnha. Żewġ portali li ma jgħaddix il-ħoss minnhom jgħaqqdu lil Silfurberg u Norðurljós u dawn jistgħu jinfetħu sabiex is-swali jkunu jistgħu jiġi konnessi għal avvenimenti akbar, jekk ikun meħtieġ. Is-sala hija adattata għat-tipi kollha ta' konferenzi, riċevimenti jew kunċerti. Hija għandha l-aħjar tagħmir teknoloġiku disponibbli għall-konferenzi. Is-sala hija adattata wkoll għal bosta tipi ta' preżentazzjonijiet mużikali.
                        
                     
                           (iv)
                        
                        
                           
                              Kaldalón hija l-iżgħar sala f'Harpa, u għandha daqs ta' 198 m2. Is-sala tista' tesgħa 195 ruħ bilqiegħda. Hija ddisinjata għall-kunċerti. Il-palk huwa mobbli, u l-art tista' wkoll tintuża bħala palk għall-mużiċisti. Il-ħin tar-riverberazzjoni fis-sala jista' jinbidel, u b'hekk hija adattabbli għal tipi differenti ta' avvenimenti.
                        
                     
                           (v)
                        
                        
                           
                              Björtuloft hija sala ta' 400 m2 fis-6 u s-7 sular ta' Harpa li tesgħa 130 ruħ bilqiegħda. Is-sala hija adattata għal-laqgħat u l-ikliet, riċevimenti bilwieqfa u avvenimenti oħra. Is-sala tista' takkomoda madwar 130 ruħ fis-sular ta' fuq (is-seba' sular) u madwar 60-70 ruħ fis-sular ta' isfel, li jwassal għal total ta' madwar 200 ruħ bilqiegħda fuq imwejjed tondi fuq iż-żewġ sulari. Fil-każ ta' riċeviment bilwieqfa, l-ispazju jista' jakkomoda madwar 300-350 ruħ fuq iż-żewġ sulari. Is-seba' sular huwa mgħammar bi skrin, proġekter u sound system, u d-dawl huwa aġġustabbli.
                        
                     
         
               (20)
            
            
               Hemm seba' swali tal-konferenzi iżgħar f'Harpa li jesgħu minn tmienja sa 250 ruħ u hemm ukoll bosta spazji pubbliċi f'Harpa li minn żmien għal żmien jinkrew għal wirjiet u riċevimenti sabiex jiżdied l-introjtu tal-kumpanija. Il-kmamar tal-laqgħat jistgħu jinqasmu fi kmamar iżgħar. Il-kmamar tal-laqgħat kollha huma teknikament mgħammra u jinkludu proġekter, tagħmir tal-laqgħat bl-internet u sound system.
            
         2.5   Il-finanzjament tal-operazzjonijiet ta' Harpa
   
   
               (21)
            
            
               Kif innutat qabel, Harpa hija għal kollox proprjetà tal-Istat u tal-Belt Islandiżi permezz ta' Austurhöfn-TR ehf. L-obbligi tal-Istat u tal-Belt huma rregolati bl-Artikolu 13 tal-Ftehim tal-proġett mill-2006. (11) Il-ħlasijiet annwali tal-Istat u l-Belt huma koperti mill-baġits rispettivi tagħhom. Skont il-Baġit tal-Istat għall-2011, il-kontribuzzjoni annwali tal-Istat kienet mistennija li tammonta għal ISK 424,4 miljun. Għas-sena 2012, l-ammont mistenni li jiġi kkontribwit mill-Istat kien ta' ISK 553,6 miljun. Il-kontribuzzjonijiet pubbliċi kollha għal Harpa jitħallsu skont il-parteċipazzjoni fil-proġett, jiġifieri l-Istat iħallas 54 % u l-Belt tħallas 46 %. Il-kontribuzzjonijiet huma wkoll indiċizzati mal-indiċi tal-prezzijiet tal-konsumatur.
            
         
               (22)
            
            
               Minbarra l-kontribuzzjoni stipulata fil-baġits tal-Istat u tal-Belt, il-Gvern tal-Islanda u l-Belt ta' Rejkjavik ħadu obbligu li jipprovdu self b'terminu qasir għall-operat ta' Harpa sakemm jitlesta l-finanzjament fit-tul meħtieġ biex tiġi koperta għal kollox l-ispiża tal-proġett. Mill-2013, l-ammont totali tas-self kien ta' ISK 794 miljun b'rata tal-imgħax ta' 5 % u primjum ta' 200 bp. Is-self kellu jitħallas lura qabel il-15 ta' Frar 2013. Fis-6 ta' Marzu 2013, il-Belt, l-Istat u ċ-Ċentru tal-Kunċerti u l-Konferenzi ta' Harpa ehf..iff iffirmaw ftehim li jiddikjara li s-self temporanju se jinbidel f'kapital azzjonarju ta' Harpa, billi l-ebda kapital ma kien ġie pprovdut lill-kumpanija qabel. Fl-istess ftehim, l-Istat u l-Belt impenjaw ruħhom favur ħlasijiet annwali addizzjonali lil Harpa fl-ammont ta' 160 miljun ISK fis-sena fis-snin 2013-2016 sabiex ikopru l-ewwel nett it-taxxi fuq il-proprjetà immobbli allokati lil Harpa, billi dawn irriżultaw ħafna ogħla milli kien mistenni. (12) It-tieni nett, kien hemm ukoll spejjeż oħra mhux imbassra relatati ma' Harpa.
            
         
               (23)
            
            
               L-istat u l-Belt jallokaw fondi fuq bażi ta' kull xahar sabiex iħallsu l-obbligazzjonijiet tas-self f'konnessjoni ma' Harpa. Billi l-proġett huwa intenzjonat li jkun awtosostenibbli, il-profitti għandhom ikopru l-ispejjeż operattivi kollha. Il-fondi mis-sidien huma għalhekk, skont l-awtoritajiet Islandiżi, maħsuba biss biex ikopru s-self pendenti. (13)
               
            
         
               (24)
            
            
               Fis-16 ta' April 2013 ġie ffirmat ftehim ġdid (“il-Ftehim tal-Proġett tal-2013”), li ħa post il-Ftehim tal-Proġett Emendat. (14) Skont il-Ftehim il-ġdid, il-kontribuzzjoni tal-Belt u l-Istat se tkompli tkun ħlas mingħajr kundizzjonijiet imħallas f'pagamenti mensili tal-istess ammont, 595 000 000 ISK kull sena, għal perjodu ta' 35 sena, li jibda minn Marzu 2011. Meta l-ammont annwali jiġi aġġustat skont iż-żieda fl-indiċi tal-prezzijiet tal-konsumatur minn Marzu 2013, l-ammont pagabbli kull sena huwa ta' ISK 1 023 339 932. (15)
               
            
         
               (25)
            
            
               Skont il-kontijiet annwali projettati ta' Austurhöfn-TR ehf. għas-sena 2012, il-kumpanija kienet mistennija li ġġarrab telf operattiv sinifikanti li jikkorrispond għal EBITDA negattiva totali ta' ISK 406,5 miljun. Il-parti tal-konferenzi ta' Harpa ġiet operata b'EBITDA negattiva ta' ISK 120 miljun fl-2012 u l-istess jgħodd għal “avvenimenti oħra tal-arti” (EBITDA negattiva ta' ISK 131 miljun). Il-kontijiet annwali projettati u l-analiżi tal-qligħ għas-sena 2013 ukoll jipprevedu telf operattiv konsiderevoli, EBITDA negattiva totali ta' madwar ISK 348 miljun, b'kemm l-attivitajiet tal-konferenzi kif ukoll “l-avvenimenti l-oħra tal-arti” joperaw b'telf. (16)
               
            
         2.6   L-allokazzjoni tal-ispejjeż u s-separazzjoni tal-kontijiet
   
   
               (26)
            
            
               Skont il-ftehim oriġinali tal-Proġett, kellu jkun hemm separazzjoni finanzjarja bejn il-kumpaniji differenti involuti fl-operat ta' Harpa u bejn id-diversi operazzjonijiet u attivitajiet:
               13.11.1   Is-Sieħeb Privat jiżgura dejjem li jkun hemm separazzjoni finanzjarja bejn il-Kumpanija tal-Proprjetà Immobbli, il-Kumpanija tal-Operat, Hringur u s-Sieħeb Privat. Kull entità għandha tkun immaniġġata u operata separatament fir-rigward tal-finanzi.
               13.11.2   Is-Sieħeb Privat għandu f'kull ħin jiżgura li jkun hemm separazzjoni finanzjarja suffiċjenti, jiġifieri separazzjoni fiż-żamma tal-kotba, bejn l-operazzjonijiet Paid for Work u operazzjonijiet u attivitajiet oħrajn fis-CC. Is-Sieħeb Privat għandu f'kull waqt matul it-Terminu jkun kapaċi juri, fuq talba minn qabel mill-Klijent, li teżisti din is-separazzjoni finanzjarja.
            
         
               (27)
            
            
               L-operazzjonijiet ta' Harpa jinqasmu f'diversi kategoriji: 1) L-Orkestra Sinfonika Islandiża, 2) L-Opera Islandiża, 3) Avvenimenti oħra tal-arti, 4) Dipartiment tal-konferenzi, 5) Operazzjonijiet, 6) Bejgħ ta' biljetti, 7) Operat tal-faċilitajiet, 8) Spejjeż tal-immaniġġar. Dawn il-kategoriji tal-ispejjeż kollha issa jaqgħu taħt Harpa — tónlistar- og ráðstefnuhús ehf. u d-dħul u l-ispejjeż attribwiti lil kull wieħed minn dawn il-kategoriji huma inklużi fil-baġit fil-kategorija relevanti. Spejjeż operattivi komuni bħas-salarji, id-djar (tisħin u elettriku) u l-ispejjeż amministrattivi huma maqsuma fost il-kategoriji skont mudell ta' allokazzjoni tal-ispejjeż. (17)
               
            
         
               (28)
            
            
               Għal deskrizzjoni iktar dettaljata tal-miżura, wieħed għandu jirreferi għad-Deċiżjoni tal-Awtorità Nru 128/13/COL. (18)
               
            
         3   RAĠUNIJIET LI WASSLU GĦALL-FTUĦ TAL-PROĊEDURA TA' INVESTIGAZZJONI FORMALI
   
               (29)
            
            
               Fid-Deċiżjoni Nru 128/13/COL, l-Awtorità vvalutat primarjament jekk il-finanzjament ta' Harpa kienx jikkostitwixxi għajnuna mill-Istat u, jekk iva, jekk l-għajnuna kinitx kompatibbli mad-dispożizzjonijiet dwar l-għajnuna mill-Istat tal-Ftehim taż-ŻEE.
            
         
               (30)
            
            
               Skont l-awtoritajiet Islandiżi, il-finanzjament ta' Harpa ma jinvolvix għajnuna mill-Istat peress li ġie żgurat kif jixraq li jkun hemm kontijiet separati għall-attivitajiet differenti ġewwa s-sala tal-kunċerti u ċ-ċentru għall-konferenzi. Sabiex jappoġġaw din l-allegazzjoni l-awtoritajiet Islandiżi ppreżentaw rapporti minn żewġ ditti tal-kontabilità dwar is-separazzjoni tal-kontijiet tal-kumpaniji involuti fl-operat ta' Harpa. L-awtoritajiet Islandiżi ressqu wkoll analiżi tal-prezzijiet fejn dawn ipparagunaw il-prezzijiet ta' faċilitajiet għall-konferenzi komparabbli f'Rejkjavik, abbażi ta' daqs u kapaċità. Barra minn hekk, l-awtoritajiet Islandiżi sostnew li n-negozju tal-konferenzi kien jikkontribwixxi b'mod pożittiv għall-attivitajiet l-oħra f'Harpa u mingħajr in-negozju tal-konferenzi, il-kosti li kien ikollhom iġorru attivitajiet oħra kienu jkunu konsiderevolment ogħla.
            
         
               (31)
            
            
               Madankollu, fil-fehma preliminari tal-Awtorità, il-finanzjament ta' Harpa tqies li kien jinvolvi għajnuna mill-Istat skont it-tifsira tal-Artikolu 61(1) tal-Ftehim taż-ŻEE. L-aspetti li ġejjin kienu identifikati fid-Deċiżjoni Nru 128/13/COL:
               
                           i)
                        
                        
                           L-Awtorità tikkonkludi li billi l-Istat Islandiż u l-Belt ta' Rejkjavik flimkien ikopru d-defiċit annwali tal-operazzjoni ta' Harpa billi jikkontribwixxu ċertu ammont mill-baġits tagħhom, huma involuti riżorsi tal-Istat skont it-tifsira tal-Artikolu 61 tal-Ftehim taż-ŻEE.
                        
                     
                           ii)
                        
                        
                           L-Awtorità esprimiet l-opinjoni tagħha li kemm il-kostruzzjoni kif ukoll it-tħaddim ta' infrastruttura tikkostitwixxi attività ekonomika jekk dik l-infrastruttura tintuża, jew tkun se tintuża, biex jiġu pprovduti oġġetti jew servizzi fis-suq. (19) Xi attivitajiet li jseħħu f'Harpa, notevolment il-konferenzi, l-ispettakli teatrali, il-kunċerti ta' mużika popolari, eċċ., jistgħu jattiraw numru sinifikanti ta' klijenti waqt li jkunu f'kompetizzjoni ma' ċentri tal-konferenzi, teatri jew postijiet oħra tal-mużika li jappartjenu lill-privat. Għalhekk, l-Awtorità kienet tal-fehma preliminari li l-kumpaniji involuti fl-operazzjoni ta' Harpa, sakemm ikunu qed jieħdu sehem f'attivitajiet kummerċjali, jikkwalifikaw bħala impriżi.
                        
                     
                           iii)
                        
                        
                           Barra minn hekk, l-Awtorità kkunsidrat li l-finanzjament pubbliku tal-kostruzzjoni ta' Harpa jikkostitwixxi vantaġġ ekonomiku u għalhekk għajnuna, peress li l-proġett x'aktarx li ma kienx iseħħ fin-nuqqas ta' tali finanzjament. Barra minn hekk, hija kkunsidrat li jkun qed jingħata vantaġġ lill-kumpaniji involuti fl-operat ta' Harpa fil-forma ta' profitti garantiti meta l-Istat u l-Belt ma jkunux jeħtieġu qligħ fuq l-investiment tagħhom fis-sala tal-kunċerti u ċ-ċentru tal-konferenzi, safejn dawk il-kumpaniji jieħdu sehem f'attivitajiet kummerċjali, bħalma huma l-ospitar ta' konferenzi jew avvenimenti oħra tal-arti. L-evalwazzjoni preliminari tal-Awtorità għaldaqstant kienet meqjusa li tindika li fl-ebda livell (tal-kostruzzjoni, tal-operat u tal-użu) ma seta' jiġi eskluż li qed jingħata vantaġġ ekonomiku selettiv.
                        
                     
                           iv)
                        
                        
                           Fl-aħħar nett, l-Awtorità kkonkludiet li l-miżuri kienu kapaċi jfixklu l-kompetizzjoni. Billi s-suq tal-organizzazzjoni ta' avvenimenti internazzjonali bħalma huma konferenzi u avvenimenti huwa miftuħ għall-kompetizzjoni bejn dawk li jipprovdu l-postijiet għall-attivitajiet u l-organizzaturi tal-avvenimenti, li ġeneralment ikunu involuti f'attivitajiet li huma soġġetti għall-kummerċ bejn l-Istati taż-ŻEE, wieħed seta' jassumi li se jkun hemm impatt fuq il-kummerċ. F'dan il-każ, l-effett fuq il-kummerċ bejn ċerti Stati taż-ŻEE ġirien huwa saħansitra aktar probabbli minħabba n-natura tal-industrija tal-konferenzi. (20) Għalhekk, l-Awtorità waslet għall-fehma preliminari li l-miżura kienet thedded li tfixkel il-kompetizzjoni u taffettwa l-kummerċ fiż-ŻEE.
                        
                     
         
               (32)
            
            
               Barra minn hekk, l-Awtorità kellha dubji dwar jekk l-għajnuna mill-Istat setgħetx titqies bħala kompatibbli mal-Ftehim taż-ŻEE. Skont l-Artikolu 61(3)(c) tal-Ftehim taż-ŻEE, l-għajnuna biex tiġi promossa l-kultura u l-preservazzjoni tal-patrimonju tista' titqies kompatibbli mal-funzjonament tal-Ftehim taż-ŻEE, fejn tali għajnuna ma tolqotx il-kundizzjonijiet tal-kummerċ u tal-kompetizzjoni fiż-ŻEE sal-punt li jkun kuntrarju għall-interess komuni. L-awtoritajiet Islandiżi kienu ddikjaraw li l-għan ewlieni tal-miżura inkwistjoni kien li tiġi promossa l-kultura permezz tal-kostruzzjoni ta' sala tal-kunċerti li tkun tista' tilqa' kemm lill-Orkestra Sinfonika Islandiża kif ukoll lill-Opera Islandiża. L-Awtorità kienet aċċettat li, minħabba l-iskop kulturali tagħha, il-kostruzzjoni u l-operat ta' faċilità sinfonika u tal-Opera, tista' tikkwalifika bħala għajnuna għall-promozzjoni tal-kultura.
            
         
               (33)
            
            
               L-Awtorità aċċettat ukoll li infrastruttura bħalma hi Harpa tista' wkoll tintuża biex jinżammu diversi attivitajiet kummerċjali bħal ristoranti, ħwienet tal-kafè, imħażen, konferenzi u kunċerti popolari. Madankollu, sabiex ma jkunx hemm tfixkil tal-kompetizzjoni, kellhom jiġu stabbiliti salvagwardji li jiżguraw li ma jkunx hemm sussidji inkroċjati bejn l-attivitajiet kummerċjali u l-attivitajiet kulturali sussidjati. L-Awtorità waslet għall-konklużjoni preliminari li kellha dubji dwar jekk l-awtoritajiet Islandiżi kinux stabbilixxew is-salvagwardji meħtieġa sabiex jiżguraw li dan is-sussidjar inkroċjat ma jseħħx. Konsegwentement, wara l-valutazzjoni preliminarji tagħha, l-Awtorità kellha dubji jekk il-kostruzzjoni u l-operazzjoni ta' Harpa tistax titqies kompatibbli skont l-Artikolu 61(3)(c) tal-Ftehim taż-ŻEE.
            
         4   KUMMENTI MILL-AWTORITAJIET ISLANDIŻI
   
               (34)
            
            
               Il-kummenti tal-awtoritajiet Islandiżi rriflettew il-fehma tagħhom li l-finanzjament tal-operat ta' Harpa ma jinvolvix għajnuna mill-Istat billi kienu żguraw kif suppost li l-kumpaniji jżommu kontijiet separati għall-attivitajiet differenti f'Harpa. (21)
               
            
         
               (35)
            
            
               L-awtoritajiet Islandiżi ma jikkontestawx li l-kontribuzzjonijiet finanzjarji lil Harpa jingħataw permezz ta' riżorsi tal-Istat u li huma attribwibbli lill-Istat. Madankollu, huma jsostnu li Harpa ma tistax tiġi kkunsidrata bħala impriża skont it-tifsira tal-Artikolu 61(1) tal-Ftehim taż-ŻEE. Skont l-awtoritajiet Islandiżi, Harpa hija infrastruttura u post tal-kultura li għandha l-għan tal-preservazzjoni u l-promozzjoni tal-kultura u tal-wirt Islandiż, u għalhekk ma tistax titqies bħala li tipprovdi oġġetti u servizzi f'suq kompetittiv. Barra minn hekk, l-awtoritajiet Islandiżi huma tal-opinjoni li l-kundizzjoni rigward vantaġġ ekonomiku mhijiex issodisfata f'dan il-każ, billi kien ġie assigurat li l-parti kummerċjali ta' Harpa mhijiex iffinanzjata permezz tar-riżorsi tal-Istat li huma allokati biss għal attivitajiet kulturali. Fl-aħħar nett, fir-rigward tal-effett fuq il-kompetizzjoni u l-kummerċ bejn il-Partijiet Kontraenti, l-awtoritajiet Islandiżi nnutaw li wieħed għandu jżomm f'moħħu l-pożizzjoni ġeografika tal-Islanda u li mhuwiex probabbli li udjenzi minn Stati oħra li huma partijiet għall-Ftehim taż-ŻEE se jivvjaġġaw lejn l-Islanda speċifikament biex jattendu kunċerti jew avvenimenti simili.
            
         
               (36)
            
            
               L-awtoritajiet Islandiżi jenfasizzaw li l-operazzjonijiet ġenerali ta' Harpa ma humiex ta' natura kummerċjali. Fil-fehma tagħhom, Harpa ma kenitx tinħoloq minn impriża privata u ma tistax titqabbel ma' grupp ta' impriżi privat. Għalhekk, skont l-awtoritajiet Islandiżi, il-fatti juru b'mod ċar li t-test tal-investitur f'ekonomija tas-suq (MEIP) għandu l-limiti tiegħu f'dan il-każ.
            
         
               (37)
            
            
               Wara li kkonsultaw mad-diretturi ta' Harpa, l-awtoritajiet Islandiżi pproponew li l-istruttura użata biex tiġi żgurata l-prevenzjoni ta' sussidju inkroċjat ma tkunx fil-forma ta' kumpaniji separati jew sejħa għall-offerti mandatorja tal-operazzjonijiet tal-konferenzi. L-awtoritajiet Islandiżi huma kunfidenti li miżuri oħra huma aktar adattati u se joħolqu inqas diffikultà għall-operazzjonijiet tal-faċilità. Għalhekk, irrispettivament minn jekk ir-riżorsi tal-istat użati biex tiġi ffinanzjata u operata Harpa jitqisux li huma għajnuna mill-Istat kompatibbli mar-regoli ta' għajnuna mill-Istat — jew li ma jikkostitwixxux għajnuna mill-Istat — l-awtoritajiet Islandiżi jaqblu li għandhom jiġu implimentati miżuri biex jiġi żgurat li kull appoġġ ma jfixkilx illegalment il-kompetizzjoni fis-suq tal-konferenzi.
            
         
               (38)
            
            
               L-awtoritajiet Islandiżi jaqblu mal-Awtorità li jeħtieġ li jkun żgurat li l-operazzjonijiet tal-konferenzi jkunu finanzjarjament indipendenti minn operazzjonijiet oħra ta' Harpa u li hemm bżonn li jiġu implimentati salvagwardji biex jimpedixxu s-sussidjar inkroċjat bejn iż-żewġ partijiet. Għalhekk, biex tkun żgurata diviżjoni xierqa bejn l-attivitajiet kummerċjali u attivitajiet oħra, u sabiex jiġi evitat kwalunkwe sussidju għal tal-ewwel, ittieħdu żewġ miżuri ewlenin:
               
                           (i)
                        
                        
                           
                              L-ewwel nett, id-diretturi ta' Harpa implimentaw softwer ġdid tan-negozju u tal-kontabilità. (22) Dan jippermetti lil Harpa tónlistar- og ráðstefnuhús ehf. sabiex tiżgura diviżjoni xierqa ta' attivitajiet differenti u torbot is-sistema tal-kontabilità tagħha aktar mill-qrib mal-immaniġġar tal-proġetti tagħha. Ħafna aktar trasparenza u funzjonijiet analitiċi huma inklużi fis-sistema l-ġdida. Is-separazzjoni tal-kontijiet f'Harpa tqis il-gwida mogħtija mid-Direttiva 2006/111/KE dwar it-trasparenza tar-relazzjonijiet finanzjarji bejn l-Istati Membri u l-impriżi pubbliċi (id-“Direttiva dwar it-Trasparenza”). (23) Kontijiet speċjali (diviżjonijiet) huma miżmuma għall-attivitajiet kulturali u l-inkwilini kollha, kif ukoll l-operazzjonijiet tal-konferenzi, biex b'hekk jiġi żgurat li jinżammu l-kontijiet interni li jikkorrispondu mal-attivitajiet differenti.
                        
                     
                           (ii)
                        
                        
                           
                              It-tieni nett, l-awtoritajiet Islandiżi żguraw li ċerta parti tal-ispejjeż fissi u komuni ta' Harpa huma allokati għal kull diviżjoni individwali tal-operazzjonijiet, abbażi tal-użu reali u l-attività kummerċjali. Barra minn hekk, id-dipartiment tal-konferenzi qed tinżammlu kera kummerċjali għall-ispazju tal-uffiċċji u faċilitajiet oħra. L-awtoritajiet Islandiżi stabbilixxew ir-rata tas-suq tal-kera u r-remunerazzjoni għall-użu tas-servizzi komuni billi qabblu dak li partijiet privati kienu jiċċarġjaw f'sitwazzjonijiet komparabbli.
                        
                     
         
               (39)
            
            
               L-awtoritajiet Islandiżi ssottomettew abbozz ta' proposta għal separazzjoni sħiħa tal-kontijiet għad-dipartiment tal-konferenzi ta' Harpa li tqis il-metodoloġija l-ġdida tal-allokazzjoni tal-ispejjez u tad-dħul. (24) It-tabella li jmiss turi s-separazzjoni tal-kontijiet issuġġerita f'Harpa: (25)
               
               
                           Is-separazzjoni tal-kontijiet għad-dipartiment tal-konferenzi ta' Harpa
                        
                     
                            
                        
                        
                           
                              Dħul operattiv
                           
                        
                        
                           
                              2013
                           
                        
                        
                           
                              2016
                           
                        
                     
                           1
                        
                        
                           Introjtu tal-kera tal-faċilità tal-konferenzi
                        
                        
                           109 282 
                        
                        
                           141 815 
                        
                     
                           2
                        
                        
                           Introjtu tal-kera tat-tagħmir tekniku
                        
                        
                           37 965 
                        
                        
                           47 870 
                        
                     
                           3
                        
                        
                           Introjtu tas-servizz tat-tekniċi
                        
                        
                           38 054 
                        
                        
                           48 105 
                        
                     
                           4
                        
                        
                           Dħul ieħor
                        
                        
                           2 186 
                        
                        
                           2 836 
                        
                     
                            
                        
                        
                           
                                       —
                                    
                                    
                                       Introjtu totali minbarra introjtu relatat mal-catering:
                                    
                                 
                        
                           187 486 
                        
                        
                           240 626 
                        
                     
                            
                        
                        
                           
                              Introjtu relatat mal-catering:
                           
                        
                        
                            
                        
                        
                            
                        
                     
                           5
                        
                        
                           Sehem tad-dipartiment tal-konferenzi mid-dħul tal-catering
                        
                        
                           34 396 
                        
                        
                           38 697 
                        
                     
                           6
                        
                        
                           Kera fissa
                        
                        
                           7 209 
                        
                        
                           7 209 
                        
                     
                            
                        
                        
                           
                              Dħul totali mill-konferenzi
                           
                        
                        
                           229 091 
                        
                        
                           286 533 
                        
                     
                            
                        
                        
                            
                        
                        
                            
                        
                        
                            
                        
                     
                            
                        
                        
                           
                              Spejjeż operattivi
                           
                        
                        
                            
                        
                        
                            
                        
                     
                           7
                        
                        
                           Kera fissa — uffiċċju tal-konferenzi
                        
                        
                           686
                        
                        
                           686
                        
                     
                           8
                        
                        
                           Kera fissa — catering
                        
                        
                           7 209 
                        
                        
                           7 209 
                        
                     
                           9
                        
                        
                           Salarji u spejjeż oħra relatati — impjegati tal-konferenzi
                        
                        
                           42 908 
                        
                        
                           42 908 
                        
                     
                           10
                        
                        
                           Ħlas amministrattiv finanzjarju (żamma tal-kotba)
                        
                        
                           1 000 
                        
                        
                           1 000 
                        
                     
                           11
                        
                        
                           Salarji u spejjeż oħra relatati — impjegati tal-kummerċjalizzazzjoni
                        
                        
                           6 738 
                        
                        
                           6 738 
                        
                     
                           12
                        
                        
                           Spiża tal-kummerċjalizzazzjoni
                        
                        
                           22 000 
                        
                        
                           22 000 
                        
                     
                            
                        
                        
                           
                              Spiża relatata mal-avvenimenti:
                           
                        
                        
                            
                        
                        
                            
                        
                     
                           13
                        
                        
                           Ħlas tal-kiri (75 % tal-introjtu tal-kera tal-faċilità)
                        
                        
                           81 961 
                        
                        
                           106 361 
                        
                     
                           14
                        
                        
                           Spiża tal-kiri tal-apparat (75 % tal-introjtu tal-kera tal-apparat)
                        
                        
                           28 474 
                        
                        
                           35 903 
                        
                     
                           15
                        
                        
                           Spiża tas-servizz tat-tekniċi (75 % tal-introjtu tas-servizz tat-tekniċi)
                        
                        
                           28 541 
                        
                        
                           36 079 
                        
                     
                            
                        
                        
                           
                              Spejjeż operattivi totali
                           
                        
                        
                           219 571 
                        
                        
                           258 884 
                        
                     
                            
                        
                        
                            
                        
                        
                            
                        
                        
                            
                        
                     
                            
                        
                        
                           
                              EBITDA
                           
                        
                        
                           9 574 
                        
                        
                           27 649 
                        
                     
         
               (40)
            
            
               Fir-rigward tal-ħlas tal-kiri, l-awtoritajiet Islandiżi ssottomettew lill-Awtorità tqabbil tal-kera mitluba mill-faċilitajiet l-oħra tal-konferenzi fl-Islanda li turi li l-kera tad-dipartiment tal-konferenzi hija ogħla mir-rata tas-suq komparabbli għall-klijenti bl-imnut. Skont l-awtoritajiet Islandiżi, il-prezz tal-kera għal operatur bl-ingrossa bħad-dipartiment tal-konferenzi, normalment ikun konsiderevolment aktar baxx minn dak li kien iħallas klijent bl-imnut. Għalhekk, l-awtoritajiet Islandiżi jipproponu li jiġi applikat marġni (skont) ta' 25 %. (26) Skont l-awtoritajiet Islandiżi, dan il-livell baxx ta' marġini għandu jiżgura li d-dipartiment tal-konferenzi jiġi mitlub ħlas xieraq meta mqabbel ma' operaturi oħra tas-suq.
            
         
               (41)
            
            
               Skont l-awtoritajiet Islandiżi, huwa raġonevoli li investiment bħal Harpa, bħal kull proġett kbir ta' investiment ieħor, mhuwiex se jrendi profitt għall-ewwel ftit snin tal-operat tiegħu. Madankollu, il-mudell il-ġdid tal-allokazzjoni tal-ispejjeż u l-introjtu juri li l-parti kummerċjali se ssir gradwalment aktar profittabbli, u tipprovdi lis-sidien ta' Harpa b'redditu fuq l-investiment tagħhom fil-ftit snin li ġejjin. Il-mudell il-ġdid juri wkoll li d-dipartiment tal-konferenzi, sa issa probabbilment ġarr parti sproporzjonatament għolja mill-ispejjeż komuni.
            
         
               (42)
            
            
               Fl-aħħar nett, jekk l-Awtorità kellha tikkunsidra li l-miżura tikkostitwixxi għajnuna mill-Istat, l-awtoritajiet Islandiżi esprimew il-fehma li din l-għajnuna tista' titqies kompatibbli mal-Artikolu 61(3) tal-Ftehim taż-ŻEE, wara li jitqiesu l-għanijiet tal-miżura, inkluż l-għan li jiġu ppreservati u promossi l-kultura u l-wirt tal-Islanda. F'dan ir-rigward, l-awtoritajiet Islandiżi stiednu wkoll lill-Awtorità sabiex tivvaluta jekk tali għajnuna għandhiex titqies li tikkostitwixxi finanzjament ta' servizz ta' interess ekonomiku ġenerali (“SGEI”).
            
         II.   VALUTAZZJONI
   
   1   IL-PREŻENZA TAL-GĦAJNUNA MILL-ISTAT FIS-SENS TAL-ARTIKOLU 61(1) TAŻ-ŻEE
   
               (43)
            
            
               L-Artikolu 61(1) tal-Ftehim ŻEE huwa kif ġej:
               “Mingħajr ħsara għal dispożizzjonijiet kuntrarji f'dan il-Ftehim, kull għajnuna, ta' kwalunkwe forma, mogħtija mill-Istati Membri tal-KE, l-Istati tal-EFTA jew permezz ta' riżorsi tal-Istat li twassal għal tfixkil jew theddida ta' tfixkil tal-kompetizzjoni billi tiffavorixxi ċerti impriżi jew ċerti produtturi, sa fejn tolqot il-kummerċ bejn il-Partijiet Kontraenti, tkun inkompatibbli ma' dan il-Ftehim.”
            
         
               (44)
            
            
               Dan jimplika li miżura tikkostitwixxi għajnuna mill-Istat skont it-tifsira tal-Artikolu 61(1) tal-Ftehim taż-ŻEE jekk il-kundizzjonijiet li ġejjin ikunu ssodisfati kumulattivament: il-miżura (i) hija mogħtija mill-Istat jew permezz ta' riżorsi tal-Istat; (ii) tagħti vantaġġ ekonomiku lill-benefiċjarju; (iii) hija selettiva; (iv) għandha impatt fuq il-kummerċ bejn il-Partijiet Kontraenti u huwa probabbli li tfixkel il-kompetizzoni. (27)
               
            
         
               (45)
            
            
               Fil-Kapitoli li ġejjin il-finanzjament mill-Istat tal-finanzjament ta' Harpa se jiġi vvalutat fir-rigward ta' dawn il-kriterji.
            
         1.1   Riżorsi tal-Istat
   
   
               (46)
            
            
               Skont l-Artikolu 61(1) tal-Ftehim dwar iż-ŻEE il-miżura għandha tingħata mill-Istat jew minn riżorsi statali sabiex tikkostitwixxi għajnuna mill-Istat.
            
         
               (47)
            
            
               Mill-bidu nett, l-Awtorità tinnota li kemm l-awtoritajiet lokali kif ukoll dawk reġjonali huma meqjusa bħala ekwivalenti għall-Istat. (28) Konsegwentement, l-Istat għall-fini tal-Artikolu 61(1) ikopri l-korpi kollha tal-amministrazzjoni tal-Istat, mill-gvern ċentrali sal-livell tal-Belt jew tal-iżgħar livell amministrattiv kif ukoll impriżi u entitajiet pubbliċi. Barra minn hekk, ir-riżorsi tal-muniċipalità huma kkunsidrati bħala riżorsi tal-Istat fis-sens tal-Artikolu 61 tal-Ftehim taż-ŻEE. (29)
               
            
         
               (48)
            
            
               Peress li l-Istat Islandiż u l-Belt ta' Rejkjavik flimkien ikopru d-defiċit annwali tal-kumpanija li topera lil Harpa billi kull sena jikkontribwixxu ċertu ammont mill-baġits tagħhom, huma involuti riżorsi tal-Istat. Barra minn hekk, il-konverżjoni tas-self f'kapital azzjonarju wkoll tinvolvi trasferiment ta' riżorsi tal-Istat billi l-Istat u l-Belt iċedu d-dritt tagħhom li jirċievu ħlas lura sħiħ tas-self pendenti. Għalhekk, l-ewwel kriterju tal-Artikolu 61(1) tal-Ftehim taż-ŻEE huwa ssodisfat.
            
         1.2   L-impriża
   
   
               (49)
            
            
               Sabiex tikkostitwixxi għajnuna mill-Istat skont it-tifsira tal-Artikolu 61(1) tal-Ftehim ŻEE, il-miżura trid tagħti vantaġġ lil xi impriża. L-impriżi huma entitajiet involuti f'attività ekonomika, irrispettivament mill-istatus legali tagħhom u mill-mod kif huma ffinanzjati. (30) Attivitajiet ekonomiċi huma attivitajiet li jikkonsistu fil-forniment ta' oġġetti jew servizzi f'suq. (31) Min-naħa l-oħra, entitajiet li mhumiex attivi kummerċjalment, fis-sens li mhumiex qed joffru oġġetti u servizzi f'suq partikolari, ma jikkostitwixxux impriżi.
            
         
               (50)
            
            
               Kif ġie nnutat fid-deċiżjoni Nru 128/13/COL, l-Awtorità hija tal-fehma li kemm il-kostruzzjoni kif ukoll it-tħaddim ta' infrastruttura jikkostitwixxu attività ekonomika fiha nnifisha (u għalhekk huma soġġetti għar-regoli dwar l-għajnuna mill-Istat) jekk dik l-infrastruttura qed tintuża, jew se tintuża, sabiex jiġu pprovduti oġġetti jew servizzi fis-suq. (32) F'dan il-każ, Harpa hija maħsuba għal, pereżempju, l-ospitar ta' konferenzi kif ukoll mużika, kultura u “avvenimenti oħra tal-arti” fuq bażi kummerċjali, jiġifieri għall-forniment ta' servizzi fis-suq. Din il-fehma ġiet ikkonfermata mill-Qorti tal-Ġustizzja tal-Unjoni Ewropea (“il-Qorti tal-Ġustizzja”) fil-kawża Leipzig/Halle. (33) Għaldaqstant, f'każijiet ta' infrastruttura, l-għajnuna tista' tingħata fuq diversi livelli: il-kostruzzjoni, l-operat u l-użu tal-faċilitajiet. (34)
               
            
         
               (51)
            
            
               Kif innutat qabel, Harpa tospita kunċerti mill-Orkestra Sinfonika Islandiża, l-Opera Islandiża u diversi avvenimenti oħra tal-arti kif ukoll konferenzi. Fl-opinjoni tal-awtoritajiet Islandiżi, huwa biss l-aspett tal-konferenzi tal-operat ta' Harpa li jikkostitwixxi attività ekonomika. L-attivitajiet l-oħra kollha għandhom għalhekk jiġu kklassifikati bħala mhux ekonomiċi.
            
         
               (52)
            
            
               Madankollu, xi attivitajiet li jseħħu f'Harpa, notevolment il-konferenzi, l-ispettakli teatrali, il-kunċerti ta' mużika popolari, eċċ., jistgħu jattiraw numri sinifikanti ta' klijenti waqt li jkunu f'kompetizzjoni ma' ċentri tal-konferenzi, teatri jew postijiet oħra tal-mużika li jappartjenu lill-privat. Għalhekk, l-Awtorità hija tal-fehma li ċ-Ċentru tal-Kunċerti u l-Konferenzi ta' Harpa u l-kumpanija involuta fl-operat tiegħu, sakemm dawn huma involuti f'attivitajiet kummerċjali, jikkwalifikaw bħala impriża. (35)
               
            
         1.3   Vantaġġ
   
   
               (53)
            
            
               Sabiex tikkostitwixxi għajnuna mill-Istat skont it-tifsira tal-Artikolu 61 tal-Ftehim taż-ŻEE, il-miżura trid tagħti vantaġġ ekonomiku lir-riċevitur tal-għajnuna.
            
         
               (54)
            
            
               Rigward il-finanzjament tal-kostruzzjoni ta' Harpa, l-għajnuna mill-Istat tista' tiġi eskluża jekk tkun f'konformità mal-prinċipju tal-investitur f'ekonomija tas-suq (“l-MEIP”). (36) Madankollu, l-awtoritajiet Islandiżi oġġezzjonaw għall-applikazzjoni tat-test tal-MEIP f'dan il-każ peress li, skont huma, l-operazzjonijiet kumplessivi ta' Harpa mhumiex ta' natura kummerċjali. Fil-fehma tal-awtoritajiet Islandiżi, Harpa ma kenitx inħolqot minn impriża privata u għalhekk ma tistax titqabbel ma' grupp ta' impriżi privat. Għalhekk, hija l-fehma tal-awtoritajiet Islandiżi li t-test tal-investitur f'ekonomija tas-suq (MEIP) għandu l-limiti tiegħu f'dan il-każ.
            
         
               (55)
            
            
               Fir-rigward tal-kostruzzjoni ta' Harpa, l-Istat u l-Belt kienu, skont l-awtoritajiet Islandiżi, inizjalment ittamaw li investitur privat kien se jiffinanzja t-twettiq tal-proġett. Madankollu, minħabba l-kriżi finanzjarja, deher impossibbli li l-proġett jitwettaq mingħajr finanzjament pubbliku. Għotjiet diretti mill-Istat u l-Belt għalhekk jitqiesu li huma meħtieġa, minħabba li mingħajrhom ma kienx ikun hemm biżżejjed fondi biex jiġi ffinanzjat il-proġett. L-Awtorità għalhekk tikkunsidra li l-finanzjament pubbliku tal-kostruzzjoni ta' Harpa jikkostitwixxi vantaġġ ekonomiku u għalhekk għajnuna, peress li l-proġett fil-fatt ma kienx iseħħ fin-nuqqas ta' finanzjament pubbliku. Il-parteċipazzjoni mill-Istat u l-Belt kienet għalhekk essenzjali għall-proġett kollu ta' Harpa.
            
         
               (56)
            
            
               Isegwi mill-prattika tad-deċiżjonijiet tal-Awtorità li meta entità twettaq attivitajiet kemm kummerċjali kif ukoll mhux kummerċjali, għandha tiġi stabbilita sistema ta' kontabilità bbażata fuq il-pagamenti li tiżgura li l-attivitajiet kummerċjali ma jiġux iffinanzjati permezz ta' riżorsi tal-Istat allokati għal attivitajiet mingħajr skop ta' qligħ. (37) Dan il-prinċipju huwa wkoll stabbilit fid-Direttiva dwar it-Trasparenza. Id-Direttiva dwar it-Trasparenza ma tapplikax direttament għal dan il-każ, peress li l-fatturat annwali totali nett ta' Harpa, għall-aħħar sentejn, kien taħt il-limitu minimu tal-fatturat stabbilit fl-Artikolu 5(1)(d) tad-Direttiva. (38) Madankollu, l-Awtorità hija tal-fehma li l-prinċipji li jiġu operati attivitajiet ekonomiċi fuq termini kummerċjali b' kontijiet separati, u l-istabbiliment ċar tal-prinċipji tal-kontabilità bbażata fuq il-pagamenti li skonthom jinżammu kontijiet separati, xorta waħda japplikaw.
            
         
               (57)
            
            
               Kif deskritt fit-Taqsima I.2 aktar 'il fuq, l-operazzjonijiet ta' Harpa huma maqsuma f'diversi kategoriji, pereżempju l-ospitar tal-Orkestra Sinfonika Islandiża kif ukoll avvenimenti oħra artistiċi u konferenzi. Madankollu, kien biss wara li l-Awtorità adottat id-Deċiżjoni Nru 128/13/COL, li l-awtoritajiet Islandiżi żguraw b'mod korrett li kien hemm separazzjoni ċara u konsistenti tal-kontijiet għall-attivitajiet differenti ta' Harpa. Li sempliċiment jiġi diviż it-telf assoċjat mal-operat tal-bini u l-ispejjeż amministrattivi komuni bejn l-attivitajiet differenti ta' Harpa abbażi ta' stima tal-użu u kriterji oħra, kif kienet il-prattika għall-ewwel snin tal-operazzjoni ta' Harpa, ma jistax jitqies bħala separazzjoni ċara tal-kontijiet skont il-liġi taż-ŻEE. Din is-sitwazzjoni għalhekk setgħet wasslet għal sussidjar inkroċjat bejn l-attivitajiet kulturali u l-attivitajiet ekonomiċi ta' Harpa.
            
         
               (58)
            
            
               Kif ġie deskritt fit-Taqsima I. 4, l-awtoritajiet Islandiżi introduċew ċerti miżuri sabiex jifirdu l-kontijiet tal-attivitajiet kummerċjali u ta' dawk mhux kummerċjali ta' Harpa. (39) Il-miżuri jinkludu metodoloġija ġdida tal-allokazzjoni tal-ispejjeż u l-introjtu u ż-żamma ta' kontijiet separati għad-dipartiment tal-konferenzi ta' Harpa. Għalkemm dawn l-arranġamenti l-ġodda jnaqqsu l-vantaġġ tal-kumpanniji involuti fl-operazzjoni ta' Harpa għall-minimu meħtieġ biex jiġi żgurat l-operat tal-infrastruttura, vantaġġ lid-dipartiment tal-konferenzi ma jistax jiġi eskluż kompletament.
            
         
               (59)
            
            
               Barra minn hekk, jingħata vantaġġ lill-kumpaniji involuti fl-operat ta' Harpa fil-forma ta' profitti mitlufa meta l-Istat u l-Belt ma jkunux jeħtieġu redditu fuq l-investiment tagħhom fis-sala tal-kunċerti u ċ-ċentru tal-konferenzi, sakemm dawk il-kumpaniji jieħdu sehem f'attivitajiet kummerċjali, bħalma huma l-ospitar ta' konferenzi. Kull sid ta' impriża jew investitur normalment jirrikjedi redditu fuq l-investiment tiegħu f'impriża kummerċjali. Rekwiżit bħal dan effettivament jirrappreżenta spiża għall-impriża. Jekk impriża li hi proprjetà tal-Istat ma tkunx obbligata li tiġġenera rata normali ta' redditu għal sidha, dan effettivament ifisser li l-impriża tibbenefika minn vantaġġ kull meta s-sid iċedi dak il-profitt. (40)
               
            
         1.4   Il-vantaġġ ivvalutat fid-dawl ta' Altmark
   
   
               (60)
            
            
               L-awtoritajiet Islandiżi huma tal-fehma li l-finanzjament tal-kostruzzjoni u l-operat ta' Harpa għandhom jiġu kkaratterizzati bħala l-finanzjament ta' servizz ta' interess ekonomiku ġenerali u li l-erba' kriterji kumulattivi tat-“test ta' Altmark” huma ssodisfati sabiex il-miżura ma tikkostitwixxix għajnuna mill-Istat skont it-tifsira tal-Artikolu 61(1) tal-Ftehim taż-ŻEE.
            
         
               (61)
            
            
               Il-Qorti tal-Ġustizzja, fil-kawża Altmark tipprovdi kjarifika dwar il-kundizzjonijiet li bihom il-kumpens għas-servizz pubbliku ma jikkostitwixxix għajnuna mill-Istat minħabba n-nuqqas ta' kwalunkwe vantaġġ. (41) Madankollu, biex dan il-kumpens ma jiġix klassifikat bħala għajnuna mill-Istat f'każ partikolari, għandhom jiġu ssodisfati erba' kundizzjonijiet kumulattivi, magħrufin komunement bħala l-kriterji Altmark. (42)
               
            
         
               (62)
            
            
               L-erba' kundizzjonijiet huma dawn li ġejjin: (i) il-benefiċjarju ta' mekkaniżmu ffinanzjat mill-Istat għal SGEI jrid jiġi fdat formalment bil-forniment u t-twettiq ta' SGEI, li l-obbligi tiegħu jridu jiġu identifikati b'mod ċar; (ii) il-parametri għall-ikkalkular tal-kumpens iridu jiġu stabbiliti minn qabel b'metodu oġġettiv u trasparenti, biex jiġi evitat li dan jagħti vantaġġ ekonomiku li jista' jiffavorixxi lill-impriża li qed tirċievi l-finanzjament meta mqabbla ma' kumpaniji li qed jikkompetu magħha; (iii) il-kumpens ma jistax jaqbeż dak li hu meħtieġ biex ikopri l-ispejjeż kollha, jew parti minnhom, li jkunu ġġarrbu fit-twettiq tas-SGEI, filwaqt li jiġi kkunsidrat id-dħul rilevanti u qligħ raġonevoli talli jitwettqu dawk l-obbligi; u (iv) fejn il-benefiċjarju ma jiġix magħżul skont il-proċedura ta' akkwist pubbliku, il-livell ta' kumpens mogħti jrid jiġi ddeterminat abbażi ta' analiżi tal-ispejjeż li impriża mmexxija tipikament tajjeb kienet iġġarrab fit-twettiq ta' dawk l-obbligi, filwaqt li jiġi kkunsidrat id-dħul rilevanti u profitt raġonevoli.
            
         
               (63)
            
            
               L-Istati taż-ŻEE għandhom, b'mod ġenerali, diskrezzjoni wiesgħa dwar l-identifikazzjoni ta' servizz bħala SGEI, filwaqt li jsegwu l-ġurisprudenza rilevanti li tistipula l-prinċipji ġenerali li għandhom jiġu rispettati. Jirriżulta mill-Artikolu 59(2) tal-Ftehim taż-ŻEE li l-impriżi fdati bit-tħaddim tal-SGEIs huma impriżi fdati b'“kompitu partikolari”. (43)
               
            
         
               (64)
            
            
               Skont il-Linji Gwida tal-Awtorità dwar l-applikazzjoni tar-regoli dwar l-għajnuna mill-Istat għal kumpens mogħti għall-forniment ta' servizzi ta' interess ekonomiku ġenerali, (44) il-kompitu tas-servizz pubbliku għandu jkun assenjat permezz ta' att li, skont il-leġiżlazzjoni fl-Istati tal-EFTA, jista' jieħu l-forma ta' strument leġiżlattiv jew regolatorju jew kuntratt. Jista' wkoll jiġi stabbilit f'diversi atti. Fuq il-bażi tal-approċċ meħud mill-Kummissjoni u mill-Awtorità f'dawn il-każijiet, l-att jew sensiela ta' atti għandhom mill-inqas jispeċifikaw:
               
                           (a)
                        
                        
                           il-kontenut u t-terminu ta' żmien tal-obbligi ta' servizz pubbliku;
                        
                     
                           (b)
                        
                        
                           l-impriża u, fejn applikabbli, it-territorju kkonċernat;
                        
                     
                           (c)
                        
                        
                           in-natura ta' kwalunkwe drittijiet esklussivi jew speċjali mogħtija lill-impriża mill-awtorità inkwistjoni;
                        
                     
                           (d)
                        
                        
                           il-parametri għall-kalkolu, il-kontroll u r-rieżami tal-kumpens; u wkoll
                        
                     
                           (e)
                        
                        
                           l-arranġamenti biex jiġi evitat u jiġi rkuprat kull kumpens eċċessiv.
                        
                     
         
               (65)
            
            
               L-obbligi ta' servizz pubbliku ta' Harpa huma, skont l-awtoritajiet Islandiżi, definiti b'mod ċar fil-politika tas-sjieda tagħha. Skont il-politika tas-sjieda, l-iskop ta' Harpa huwa li: (i) tkun forum għall-ħajja mużikali u kulturali fl-Islanda, (ii) issaħħaħ il-pożizzjoni tal-Islanda bħala post għall-konferenzi, (iii) issaħħaħ il-pożizzjoni tal-industrija tal-ivvjaġġar fl-Islanda u (iv) tippromwovi l-ħajja fiċ-ċentru tal-belt ta' Rejkjavik. Barra minn hekk, il-politika tas-sjieda tistipula li l-operazzjonijiet ta' Harpa għandhom ikunu kapaċi jsostnu lilhom infushom u li ma għandu jkun hemm ebda kontribuzzjonijiet ulterjuri għal Harpa għajr dawk miftiehma fil-Ftehim tal-Proġett. Madankollu, il-politika tas-sjieda ma tindirizzax il-perjodu ta' validità tal-obbligi ta' servizz pubbliku u lanqas ma tiddeskrivi parametri partikolari għall-kalkolu, il-kontroll u l-eżaminar tal-kumpens jew tiddeskrivi l-arranġamenti biex jiġi evitat u jiġi rkuprat kumpens eċċessiv. Għalhekk, fil-fehma tal-Awtorità, l-ewwel kriterju ta' Altmark mhuwiex issodisfat.
            
         
               (66)
            
            
               Barra minn hekk, skont il-Ftehim tal-Proġett, il-kontribuzzjoni mill-Istat u mill-Belt kellha tkun ta' ammont annwali fiss (ISK 595 000 000) li kellu jiġi emendat ma' kull data tal-ħlas biex jirrifletti l-bidliet fl-indiċi tal-prezzijiet għall-konsumatur. Madankollu, minħabba s-sitwazzjoni finanzjarja ta' Harpa, kien hemm kontribuzzjonijiet finanzjarji temporanji konsiderevoli mingħand is-sidien ta' Harpa kif ukoll arranġamenti ta' konverżjoni ta' self. (45) Għalhekk, għall-kuntrarju tal-fehma tal-awtoritajiet Islandiżi, il-kumpens għall-allegat obbligu ta' servizz pubbliku jidher li ma ġiex stabbilit minn qabel b'mod oġġettiv u trasparenti. Barra minn hekk, in-natura mhux trasparenti tal-għajnuna (il-kopertura tal-iżbilanċ annwali ta' Harpa, is-sussidji inkroċjati potenzjali u l-prattika li ma jkunx meħtieġ dħul raġonevoli fuq l-investiment) tista' biss twassal lill-Awtorità biex tikkonkludi li l-awtoritajiet Islandiżi ma żgurawx kif xieraq li l-kumpens ma kienx jaqbeż dak li kien meħtieġ.
            
         
               (67)
            
            
               Fl-aħħar nett, l-Awtorità tinnota li l-operatur ta' Harpa ma ntagħżilx fi proċedura ta' akkwist pubbliku u li l-awtoritajiet Islandiżi ma pprovdewx lill-Awtorità b'informazzjoni li tippermetti verifika ta' jekk l-ispejjeż li ġarrbet Harpa jikkorrispondux mal-ispejjeż ta' impriża tipika, immexxija tajjeb u mgħammra adegwatament kif mitlub mir-raba' kriterju ta' Altmark.
            
         
               (68)
            
            
               Għaldaqstant, fuq il-bażi ta' dan ta' hawn fuq, l-Awtorità tikkonkludi li l-iffinanzjar ta' Harpa, ma jwettaqx il-kriterji kollha ta' Altmark u għalhekk ma jistax jiġi kkaratterizzat bħala l-finanzjament ta' servizz ta' interess ekonomiku ġenerali.
            
         1.5   Selettività
   
   
               (69)
            
            
               Sabiex tikkostitwixxi għajnuna mill-Istat skont it-tifsira tal-Artikolu 61 tal-Ftehim dwar iż-ŻEE, il-miżura trid ikun selettiva.
            
         
               (70)
            
            
               L-awtoritajiet Islandiżi jipprovdu finanzjament lill-kumpaniji involuti fl-operat ta' Harpa. Il-finanzjament huwa użat biex ikopri t-telf li ġej mill-attivitajiet differenti, inklużi attivitajiet ekonomiċi fi ħdan Harpa bħall-ospitar ta' konferenzi. Din is-sistema ta' kumpens, li skontha jistgħu jseħħu sussidji inkroċjati, mhix disponibbli għal kumpaniji oħra li huma attivi fis-suq tal-konferenzi fl-Islanda jew xi mkien ieħor.
            
         
               (71)
            
            
               Fid-dawl ta' dan ta' hawn fuq, l-Awtorità hi tal-fehma li l-kumpaniji involuti fl-operat ta' Harpa jirċievu vantaġġ ekonomiku selettiv meta mqabbla mal-kompetituri tagħhom fis-suq.
            
         1.6   Tfixkil tal-kompetizzjoni u effett fuq il-kummerċ bejn il-Partijiet Kontraenti
   
   
               (72)
            
            
               Fl-aħħar nett, il-miżura għandha tkun tali li xxekkel il-kompetizzjoni u taffettwa l-kummerċ bejn il-Partijiet Kontraenti għall-Ftehim taż-ŻEE sabiex tiġi kkunsidrata bħala għajnuna mill-istat skont it-tifsira tal-Artikolu 61(1) tal-Ftehim taż-ŻEE.
            
         
               (73)
            
            
               Skont każistika stabbilita, is-sempliċi fatt li miżura ssaħħaħ il-pożizzjoni ta' impriża meta mqabbla ma' impriżi oħra li jikkompetu fin-negozju fi ħdan iż-ŻEE, huwa meqjus li jkun biżżejjed sabiex jiġi konkluż li l-miżura x'aktarx li taffettwa l-kummerċ bejn il-Partijiet Kontraenti u tfixkel il-kompetizzjoni bejn impriżi stabbiliti fi Stati oħra taż-ŻEE. (46) Ir-riżorsi tal-Istat allokati lill-kumpaniji involuti fl-operat ta' Harpa, sabiex ikopru t-telf, jikkostitwixxu vantaġġ li jsaħħaħ il-pożizzjoni ta' Harpa meta mqabbla ma' dik ta' intrapriżi oħrajn li jikkompetu fl-istess suq.
            
         
               (74)
            
            
               Ukoll jekk il-biċċa l-kbira tal-attivitajiet imwettqa f'Harpa huma ta' karattru lokali, Harpa għandha wkoll il-kapaċità li tospita avvenimenti internazzjonali kbar u ta' daqs medju, u b'hekk ma jistax jiġi eskluż effett fuq il-kompetizzjoni u l-kummerċ bejn il-Partijiet Kontraenti. (47) Billi, skont l-awtoritajiet Islandiżi, huwa probabbli li ftit biss jew ftit li xejn mill-avvenimenti li jseħħu f'Harpa se jkunu ta' tali interess għal persuni li jgħixu f'pajjiżi ġirien li dawn ikunu lesti li jivvjaġġaw distanza twila lejn Rejkjavik sabiex jattendu l-avvenimenti għalhekk ikun improbabbli li l-avvenimenti li jseħħu f'Harpa jikkompetu ma' areni simili f'pajjiżi fil-qrib.
            
         
               (75)
            
            
               Madankollu, billi s-suq tal-organizzazzjoni ta' avvenimenti internazzjonali huwa miftuħ għall-kompetizzjoni bejn dawk li jipprovdu l-postijiet għall-attivitajiet u l-organizzaturi tal-avvenimenti, li ġeneralment ikunu involuti f'attivitajiet li huma soġġetti għall-kummerċ bejn l-Istati taż-ŻEE, wieħed jista' jassumi li se jkun hemm impatt fuq il-kummerċ. F'dan il-każ, l-effett fuq il-kummerċ bejn ċerti Stati taż-ŻEE ġirien huwa saħansitra aktar probabbli minħabba n-natura tal-industrija tal-konferenzi. Minbarra dan, il-Qorti Ġenerali riċentement, fl-Ordni tagħha li tirrigwarda l-kumpless Ahoy fil-Pajjiżi l-Baxxi, sostniet li ma kien hemm l-ebda raġuni li tillimita s-suq għat-territorju ta' dak l-Istat Membru. (48)
               
            
         
               (76)
            
            
               Għalhekk, bħal fid-deċiżjoni tal-ftuħ, l-Awtorità tqis li l-għajnuna lil Harpa għandha l-potenzjal li taffettwa l-kompetizzjoni u l-kummerċ fi ħdan iż-ŻEE.
            
         1.7   Konklużjoni dwar il-preżenza ta' għajnuna mill-Istat
   
   
               (77)
            
            
               B'referenza għal dawn il-konsiderazzjonijiet, l-Awtorità tikkonkludi li l-miżura evalwata, jiġifieri l-finanzjament ta' Harpa, tinkludi elementi ta' għajnuna mill-Istat skont it-tifsira tal-Artikolu 61(1) tal-Ftehim taż-ŻEE. Għalhekk, taħt il-kundizzjonijiet imsemmija hawn fuq, jeħtieġ li jiġi kkunsidrat jekk il-miżura tistax tinstab kompatibbli mal-funzjonament tal-Ftehim taż-ŻEE.
            
         2   REKWIŻITI TAL-PROĊEDURA
   
               (78)
            
            
               Skont l-Artikolu 1(3) tal-Parti I tal-Protokoll 3, “l-Awtorità ta' Sorveljanza tal-EFTA għandha tiġi infurmata, fi żmien suffiċjenti sabiex tkun tista' tissottometti l-kummenti tagħha, dwar kull pjan biex tingħata jew tinbidel l-għajnuna. […] L-Istat ikkonċernat ma għandux iqiegħed il-miżuri proposti tiegħu fis-seħħ sakemm il-proċedura tkun irriżultat f'deċiżjoni finali”.
            
         
               (79)
            
            
               L-awtoritajiet Islandiżi ma nnotifikawx il-miżuri tal-għajnuna lill-Awtorità. Barra minn hekk, l-awtoritajiet Islandiżi, billi bnew u qed joperaw lil Harpa, qed idaħħlu dawn il-miżuri fis-seħħ qabel ma l-Awtorità adottat deċiżjoni finali. Għaldaqstant l-Awtorità tikkonkludi li l-awtoritajiet Islandiżi ma rrispettawx l-obbligi tagħhom skont l-Artikolu 1(3) tal-Parti I tal-Protokoll 3. L-għoti ta' kull għajnuna involuta għalhekk mhuwiex skont il-liġi.
            
         3   VALUTAZZJONI TAL-KOMPATIBBILTÀ
   
               (80)
            
            
               Miżuri ta' sostenn li jinqabdu bl-Artikolu 61(1) tal-Ftehim taż-ŻEE huma ġeneralment inkompatibbli mal-funzjonament tal-Ftehim taż-ŻEE, sakemm ma jikkwalifikawx għal deroga skont l-Artikolu 61(2) jew (3) jew l-Artikolu 59(2) tal-Ftehim taż-ŻEE u huma neċessarji, proporzjonati u ma jikkawżawx tfixkil bla bżonn tal-kompetizzjoni. L-awtoritajiet Islandiżi jargumentaw li kwalunkwe għajnuna involuta fil-proġett tkun kompatibbli mal-Artikolu 61(3) tal-Ftehim taż-ŻEE.
            
         
               (81)
            
            
               Il-Ftehim taż-ŻEE ma jinkludix dispożizzjoni li tikkorrispondi mal-Artikolu 107(3)(d) tat-Trattat dwar il-Funzjonament tal-Unjoni Ewropea. L-Awtorità madankollu tirrikonoxxi li l-miżuri ta' għajnuna mill-Istat jistgħu jkunu approvati għal raġunijiet kulturali fuq il-bażi tal-Artikolu 61(3)(c) tal-Ftehim taż-ŻEE. (49)
               
            
         
               (82)
            
            
               Fuq il-bażi tal-Artikolu 61(3)(c) tal-Ftehim taż-ŻEE, l-għajnuna biex tiġi promossa l-kultura u l-preservazzjoni tal-patrimonju tista' titqies kompatibbli mal-funzjonament tal-Ftehim taż-ŻEE, fejn tali għajnuna ma tolqotx il-kundizzjonijiet tal-kummerċ u tal-kompetizzjoni fiż-ŻEE sal-punt li huwa meqjus bħala li jmur kontra l-interess komuni. L-Awtorità għalhekk trid tivvaluta jekk l-għoti ta' għajnuna lid-diversi attivitajiet f'Harpa jistax jiġi ġġustifikat bħala għajnuna għall-promozzjoni tal-kultura fuq il-bażi tal-Artikolu 61(3)(c) tal-Ftehim taż-ŻEE.
            
         
               (83)
            
            
               Għandu jiġi osservat li l-prinċipji stipulati fl-Artikolu 61(3)(c) tal-Ftehim taż-ŻEE ġew applikati għal każijiet pjuttost simili għal dan il-każ. (50) L-awtoritajiet Islandiżi ddikjaraw li l-għan ewlieni tal-miżura inkwistjoni kien li tiġi promossa l-kultura permezz tal-kostruzzjoni ta' sala tal-kunċerti li tkun tista' tilqa' kemm lill-Orkestra Sinfonika Islandiża kif ukoll lill-Opera Islandiża. Ċentri kulturali simili għal użi varji diġà jeżistu fil-biċċa l-kbira tal-ibliet l-Ewropej l-oħra. Harpa hija maħsuba li tkun is-sala tal-kunċerti nazzjonali tal-Islanda, u tipprovdi l-infrastruttura kulturali neċessarja li kienet nieqsa fl-Islanda u hija se sservi ta' punt fokali għall-iżvilupp u l-evoluzzjoni ta' dawk l-oqsma tal-arti tal-ispettaklu fl-Islanda. Harpa għalhekk tikkontribwixxi għall-iżvilupp tal-għarfien kulturali u tagħti aċċess għal valuri kulturali, edukattivi u ta' divertiment għall-pubbliku. (51)
               
            
         
               (84)
            
            
               Fid-dawl ta' dan ta' hawn fuq, l-Awtorità tqis li, minħabba l-għan kulturali tagħha, il-kostruzzjoni u l-operat ta' faċilità għas-Sinfonija u l-Opera, tkun tikkwalifika bħala għajnuna għall-promozzjoni tal-kultura skont it-tifsira tal-Artikolu 61(3)(c) tal-Ftehim taż-ŻEE. Madankollu, l-Awtorità esprimiet dubji dwar jekk l-għajnuna mogħtija biex jiġu ssussidjati l-attivitajiet tal-konferenzi, tistax tiġi ġġustifikata skont l-Artikolu 61(3)(c) u din il-kwistjoni għandha għalhekk tiġi evalwata b'mod separat.
            
         
               (85)
            
            
               Fir-rigward tan-neċessità, il-proporzjonalità u jekk hux probabbli li l-miżura tfixkel il-kompetizzjoni, l-Awtorità għandha l-osservazzjonijiet li ġejjin: kif innutat qabel, ir-raġuni ewlenija għall-bini ta' Harpa kienet il-ħtieġa apparenti għal sala tal-kunċerti xierqa sabiex takkomoda kemm l-Orkestra Sinfonika Islandiża kif ukoll l-Opera Islandiża. Fid-dawl tal-iskala tal-proġett, huwa raġonevoli li infrastruttura bħalma hi Harpa tkun tista' tospita fiha wkoll diversi attivitajiet kummerċjali bħal ristoranti, ħwienet tal-kafè, imħażen, konferenzi u kunċerti popolari. Madankollu, sabiex ma jkunx hemm tfixkil tal-kompetizzjoni, għandhom jiġu stabbiliti salvagwardji li jiżguraw li ma jkunx hemm sussidji inkroċjati bejn l-attivitajiet kummerċjali u l-attivitajiet kulturali sussidjati b'mod qawwi.
            
         
               (86)
            
            
               Fid-Deċiżjoni Nru 128/13/COL l-Awtorità ddeskriviet tliet metodi, li bihom l-awtoritajiet Islandiżi jistgħu jiżguraw li ma kien hemm l-ebda sussidji inkroċjati bejn l-attivitajiet kummerċjali u l-attivitajiet kulturali fi ħdan Harpa. (52)
                  L-ewwel nett, l-Awtorità nnutat li dan l-għan jista' jinkiseb billi ssir sejħa għall-offerti għall-faċilitajiet intiżi għal attivitajiet kummerċjali, u b'hekk jiġi żgurat li l-operatur ekonomiku jħallas prezz tas-suq u ma jibbenefikax minn sussidji inkroċjati. It-tieni nett, l-awtoritajiet Islandiżi setgħu jistabbilixxu entità legali separata għall-attivitajiet kummerċjali. It-tielet għażla deskritta fid-deċiżjoni tal-ftuħ tal-Awtorità kienet li l-attivitajiet ekonomiċi jiġu sseparati biżżejjed mill-attivitajiet mhux kummerċjali permezz tal-istabbiliment ta' sistema suffiċjenti tal-allokazzjoni tal-ispejjeż u kontijiet separati li jiżguraw dħul raġonevoli fuq l-investiment.
            
         
               (87)
            
            
               L-awtoritajiet Islandiżi enfasizzaw li l-operat ta' Harpa jeħtieġ ċerta flessibbiltà billi l-avvenimenti kulturali u l-attivitajiet tal-konferenzi jeħtieġu li jikkoeżistu u hemm diversi każijiet fejn dawn iż-żewġ attivitajiet ifixklu lil xulxin jekk is-superviżjoni u l-ippjanar ma jsirux b'mod koerenti ħafna. B'hekk, l-introduzzjoni ta' operatur ġdid fil-bini, kemm jekk operatur privat kif ukoll jekk entità separata ta' proprjetà pubblika, iżżid il-piż amministrattiv u toħloq restrizzjonijiet u spejjeż addizzjonali fuq l-operat diġà diffiċli ta' Harpa. Għaldaqstant, l-awtoritajiet Islandiżi, wara li kkonsultaw mad-diretturi ta' Harpa, ikkonkludew li t-tielet għażla, jiġifieri s-separazzjoni tal-attivitajiet ekonomiċi u l-attivitajiet mhux ekonomiċi ta' Harpa u l-istabbiliment ta' sistema suffiċjenti għall-allokazzjoni tal-ispejjeż u kontijiet separati, kienet l-aktar vijabbli fid-dawl taċ-ċirkostanzi deskritti hawn fuq.
            
         
               (88)
            
            
               Kif innutat qabel, il-kontijiet separati u l-metodoloġija l-ġdida tal-allokazzjoni tal-ispejjeż u d-dħul, li ġew introdotti mis-sidien ta' Harpa, iqisu l-gwida mogħtija mid-“Direttiva ta' Trasparenza”. Kontijiet speċjali (diviżjonijiet) huma miżmuma għall-attivitajiet kulturali u l-inkwilini kollha, kif ukoll l-operazzjonijiet tal-konferenzi, biex b'hekk jiġi żgurat li jinżammu l-kontijiet interni li jikkorrispondu mal-attivitajiet differenti. Minbarra dan, l-awtoritajiet Islandiżi żguraw li ċerta parti tal-ispejjeż fissi u komuni ta' Harpa jiġu allokati għal kull diviżjoni individwali tal-operazzjonijiet, abbażi tal-użu reali u l-attività kummerċjali. Minbarra dan, id-dipartiment tal-konferenzi se tinżammlu kera kummerċjali għall-ispazju tal-uffiċċji u faċilitajiet oħra. (53) Il-miżuri implimentati mill-awtoritajiet Islandiżi jiżguraw b'mod effettiv li mhu se jkun hemm l-ebda sussidji inkroċjati bejn attivitajiet kummerċjali u attivitajiet kulturali fi ħdan Harpa.
            
         
               (89)
            
            
               Skont il-kontijiet preliminari għall-2013, id-dipartiment tal-konferenzi hu mistenni li jipproduċi profitt marġinali ta' ISK 9 574 000. Sas-sena 2016 dan il-profitt huwa mistenni li jkun kiber għal aktar minn ISK 23 miljun. Għaldaqstant, il-mudell il-ġdid tal-allokazzjoni tal-ispejjeż u l-introjtu juri li l-parti kummerċjali se ssir gradwalment aktar profittabbli, u tipprovdi lis-sidien ta' Harpa b'redditu fuq l-investiment tagħhom fil-ftit snin li ġejjin.
            
         
               (90)
            
            
               Fir-rigward tad-defiċit tad-dipartiment tal-konferenzi fl-ewwel snin tal-operat ta' Harpa, l-Awtorità taqbel li huwa raġonevoli li investiment bħal Harpa, bħal kull proġett kbir ta' investiment, ma jrendix profitt għall-ewwel snin tal-operat tiegħu. Il-kopertura tad-defiċit operattiv għall-ewwel snin tal-operat kummerċjali tista' għalhekk titqies bħala spiża meħtieġa tal-bidu, konformi mal-MEIP. Barra minn hekk, il-kontijiet separati u l-metodoloġija l-ġdida tal-infiq u d-dħul jkunu jidhru li qed jissuġġerixxu li d-defiċit enormi tal-partijiet kummerċjali ta' Harpa li ġie vvalutat fid-deċiżjoni tal-ftuħ tal-Awtorità, EBITDA negattiva ta' ISK 120 miljun għas-sena 2012, ma kienx neċessarjament jirrifletti s-sitwazzjoni finanzjarja reali tad-dipartiment tal-konferenzi.
            
         
               (91)
            
            
               B'żieda ma' dan, l-awtoritajiet Islandiżi wrew li Harpa se tikkomplementa l-faċilitajiet eżistenti b'kapaċità addizzjonali u żżid it-tipi ta' avvenimenti, kemm kulturali kif ukoll kummerċjali, li jistgħu jsiru f'Rejkjavik, u tipprovdi benefiċċju konsiderevoli għall-iżvilupp kulturali u għall-pubbliku ġenerali fl-Islanda. Għalhekk, l-għajnuna trid titqies bħala mmirata sew u l-finanzjament pubbliku huwa għalhekk ġustifikat.
            
         
               (92)
            
            
               Ukoll, meta wieħed iqis fejn tinsab Harpa u li l-biċċa l-kbira tal-attivitajiet li jsiru fiha huma ta' karattru lokali, l-effett fuq il-kompetizzjoni u l-kummerċ bejn il-Partijiet Kontraenti huwa limitat, għalkemm, kif deskritt hawn fuq, dan ma jistax jiġi eskluż. (54)
               
            
         
               (93)
            
            
               Minn dawn ir-raġunijiet, intwera li l-involviment tal-Istat u l-Belt fl-iffinanzjar ta' Harpa huwa kemm neċessarju kif ukoll proporzjonat u ma jikkawżax tfixkil bla bżonn tal-kompetizzjoni. Barra minn hekk, billi firdu għal kollox il-kontijiet tal-parti kummerċjali u dik mhux kummerċjali ta' Harpa, l-awtoritajiet Islandiżi rnexxielhom jiżguraw li ma hemmx effetti sekondarji negattivi li jirriżultaw mill-kontribuzzjonijiet tagħhom għall-aspetti kulturali tal-operat ta' Harpa. Il-finanzjament ta' Harpa għalhekk huwa kompatibbli mar-regoli dwar l-għajnuna mill-Istat tal-Ftehim taż-ŻEE.
            
         4   KONKLUŻJONI
   
               (94)
            
            
               Fuq il-bażi tal-kunsiderazzjonijiet ta' hawn fuq, l-Awtorità tikkonkludi li l-finanzjament ta' Harpa jikkostitwixxi għajnuna mill-Istat kompatibbli mal-funzjonament tal-Ftehim taż-ŻEE skont it-tifsira tal-Artikolu 61(3)(c) tal-Ftehim taż-ŻEE.
            
         
               (95)
            
            
               L-awtoritajiet Islandiżi huma mfakkra li l-pjanijiet kollha għal tibdil tal-finanzjament ta' Harpa, inkluża kull żieda fl-għotjiet mill-Istat jew mill-Belt b'iktar minn 20 %, għandhom jiġu nnotifikati lill-Awtorità.
            
         ADOTTAT DIN ID-DEĊIŻJONI:
   Artikolu 1
   Il-finanzjament tas-Sala tal-Kunċerti u Ċentru tal-Konferenzi ta' Harpa huwa kompatibbli mal-Ftehim taż-ŻEE.
   Artikolu 2
   Din id-Deċiżjoni hija indirizzata lir-Repubblika tal-Islanda.
   Artikolu 3
   L-unika verżjoni awtentika ta' din id-Deċiżjoni hija dik bil-lingwa Ingliża.
   
      Magħmul fi Brussell, il-11 ta' Diċembru 2013.
      
         
            Għall-Awtorità ta' Sorveljanza tal-EFTA
         
         Oda Helen SLETNES
         
            Il-President
         
         Sverrir Haukur GUNNLAUGSSON
         
            Membru tal-Kulleġġ
         
      
   
   
      (1)  Id-Deċiżjoni tal-Awtorità ta' Sorveljanza tal-EFTA Nru 128/13/COL tal-20.3.2013 sabiex tibda proċedura formali ta' investigazzjoni dwar l-għajnuna mill-Istat potenzjali involuta fil-finanzjament tas-Sala tal-Kunċerti u Ċentru tal-Konferenzi ta' Harpa, ippubblikata f'Il-Ġurnal Uffiċjali tal-Unjoni Ewropea, ĠU C 229, 8.8.2013, p. 18 u s-Suppliment taż-ŻEE Nru 44, 8.8.2013, p. 5.
   
      (2)  Għall-finijiet ta' din id-Deċiżjoni “Harpa” se tirreferi għall-bini innifsu u l-faċilitajiet tiegħu.
   
      (3)  Għal deskrizzjoni iktar dettaljata tal-korrispondenza, ara l-paragrafi 2-5 tad-Deċiżjoni tal-Awtorità Nru 128/13/COL.
   
      (4)  Aktar informazzjoni dwar Austurhöfn-TR ehf. tinstab fuq is-sit web tagħhom: http://www.austurhofn.is/.
   
      (5)  Ftehim dwar il-proġett bejn Austurhofn-TR ehf. u Eignarhaldsfelagid Portus ehf, iffirmat fid-9 ta' Marzu 2006.
   
      (6)  Ara l-ittra mill-awtoritajiet Islandiżi bid-data tat-28 ta' Mejju 2013 (Avveniment Nru 673762).
   
      (7)  Id-dikjarazzjoni mill-Ministeru tal-Kultura u l-Edukazzjoni hija disponibbli onlajn: http://www.menntamalaraduneyti.is/frettir/Frettatilkynningar/nr/4833.
   
      (8)  Gie ffirmat ftehim tal-proġett emendat u rriformulat fid-19.1.2010bejn Austurhofn-TR ehf. u Eignarhaldsfelagid Portus ehf..
   
      (9)  L-istqarrija għall-istampa hija disponibbli onlajn hawnhekk: http://europa.eu/rapid/press-release_IP-13-376_en.htm.
   
      (10)  Kif deskritt fl-ittra mill-awtoritajiet Islandiżi bid-data tat-28 ta' Mejju 2013 (Avveniment Nru 673762). Aktar informazzjoni dwar is-swali u l-kmamar tal-laqgħat f'Harpa hija disponibbli onlajn hawnhekk: http://harpa.is/harpa/salir-og-skipulag.
   
      (11)  Kif emendat u rriformulat fl-2010.
   
      (12)  Bħalissa hemm tilwima quddiem il-Qorti Distrettwali ta' Rejkjavik dwar it-taxxi tal-proprjetà immobbli ta' Harpa u jekk dawn humiex ibbażati fuq valutazzjonijiet korretti.
   
      (13)  Ara l-Memorandum maħruġ mid-Direttur ta' Harpa, bid-data tal-24 ta' Settembru 2012 (Avveniment Nru 648320).
   
      (14)  Il-Ftehim bejn l-Istat Islandiż, il-Belt ta' Rejkjavik u Harpa tónlistar og ráðstefnuhúss ehf dwar l-operat u l-attivitajiet taċ-Ċentru tal-Kunċerti u l-Konferenzi ta' Harpa, tas-16.4.2013.
   
      (15)  Ibid.
   
      (16)  Ara r-rapport minn KPMG, bid-data tas-7.2.2013 (Avveniment Nru 662444).
   
      (17)  Ibid.
   
   
      (18)  B'mod partikolari, il-parti 3 tad-Deċiżjoni.
   
      (19)  Ara d-Deċiżjoni tal-Kummissjoni fil-Kawża SA. 33618 (l-Isvezja) L-iffinanzjar tal-arena ta' Uppsala (ĠU C 152, 30.5.2012, P. 18), il-paragrafu 19.
   
      (20)  Ara l-Kawża T-90/09 Mojo Concerts B.V. u Amsterdam Music Dome Exploitatie B.V. v. Il-Kummissjoni Ewropea, Ordni tal-Qorti Ġenerali tas-26/01/2012, il-para. 45, ippubblikata fil-ĠU C 89, 24.3.2012, p. 36.
   
      (21)  Ara n-nota ta' qiegħ il-paġna 6.
   
      (22)  Is-softwer il-ġdid, Microsoft Dynamics NAV, ġie introdott f'Jannar 2013. Ara l-Memorandum mill-kap finanzjarju ta' Harpa, bid-data tal-21.5.2013 (Avveniment Nru 673770).
   
      (23)  Id-Direttiva tal-Kummissjoni 2006/111/KE tas-16 ta' Novembru 2006 dwar it-trasparenza tar-relazzjonijiet finanzjarji bejn l-Istati Membri u l-impriżi pubbliċi kif ukoll dwar it-trasparenza finanzjarja fi ħdan ċerti impriżi (ĠU L 318 17.11.2006 p. 17), inkorporata fil-punt 1a tal-Anness XV tal-Ftehim taż-ŻEE.
   
      (24)  L-Awtorità tifhem li l-metodoloġija tal-allokazzjoni tal-ispejjez u tad-dħul ġodda u l-mudell tal-kontijiet separati se tkun riflessa fil-kont annwali tal-2013 għal Harpa.
   
      (25)  Iċ-ċifri kollha huma f'eluf ta' ISK.
   
      (26)  Skont l-awtoritajiet Islandiżi, huwa normali li l-marġni f'industriji komparabbli jkun ta' bejn 20-30 %.
   
      (27)  Skont ġurisprudenza stabbilita, il-klassifikazzjoni bħala għajnuna titlob li l-kundizzjonijiet kollha stabbiliti fid-dispożizzjoni għandhom jiġu ssodisfati, ara l-Kawża C-142/87, il-Belġju v il-Kummissjoni, (“Tubemeuse”), [1990] Ġabra I-959.
   
      (28)  Ara l-Artikolu 2 tad-Direttiva dwar it-Trasparenza 2006/111/KE.
   
      (29)  Ara d-Deċiżjoni tal-Awtorità Nru 55/05/COL sezzjoni II.3, p. 19 b'referenzi ulterjuri, ippubblikata fil-ĠU L 324, 23.11.2006, p. 11 u s-Suppliment taż-ŻEE Nru 56, 23.11.2006, p. 1.
   
      (30)  Il-Kawża C-41/90 Höfner and Elser v Macroton [1991] Ġabra I-1979, il-paragrafi 21-23 u l-Kawża E-5/07 Private Barnehagers Landsforbund v l-Awtorità ta' Sorveljanza tal-EFTA [2008] Ct. Rep. 61, il-paragrafu 78.
   
      (31)  Il-Kawża C-222/04 Ministero dell'Economia e delle Finanze v Cassa di Risparmio di Firenze SpA [2006] Ġabra I-289, il-paragrafu 108.
   
      (32)  Ara n-nota ta' qiegħ il-paġna 19.
   
      (33)  Il-Kawża C-288/11 P Mitteldeutsche Flughafen and Flughafen Leipzig-Halle v. il-Kummissjoni Ewropea, 19/12/2012, il-paragrafi 40-43, għadha mhix ippubblikata.
   
      (34)  Ara d-Deċiżjoni tal-Kummissjoni fil-Kawża SA. 33728 (id-Danimarka) L-iffinanzjar ta' multiarena ġdida f'Kopenħagen (ĠU C 152, 30.5.2012, p. 6), il-paragrafu 24.
   
      (35)  Ara d-Deċiżjoni tal-Kummissjoni fil-Kawża Nru 293/2008 (l-Ungerija) Għajnuna kulturali għal ċentri kulturali mutifunzjonali tal-komunità, mużewijiet, libreriji pubbliċi (ĠU C 66, 20.3.2009, p. 22), il-paragrafu 19.
   
      (36)  Ara d-Deċiżjoni tal-Kummissjoni fil-Kawża SA. 33728 (id-Danimarka) L-iffinanzjar ta' multiarena ġdida f'Kopenħagen (ĠU C 152, 30.5.2012, p. 6), il-paragrafu 25.
   
      (37)  Ara d-Deċiżjoni tal-Awtorità Nru 343/09/COL dwar it-tranżazzjonijiet ta' proprjetà li saru mill-Muniċipalità ta' Time rigward il-proprjetajiet numri 1/152, 1/301, 1/630, 4/165, 2/70, 2/32 (ĠU L 123, 12.5.2011, p. 72, Suppliment taż-ŻEE Nru 27, 12.5.2011, p. 1.) u d-Deċiżjoni tal-Awtorità Nru 91/13/COL, tas-27.2.2013, dwar il-finanzjament tal-kolletturi tal-iskart muniċipali, il-paragrafu 34, disponibbli onlajn hawn: http://www.eftasurv.int/media/decisions/91-13-COL.pdf.
   
      (38)  Ara n-nota ta' qiegħ il-paġna 23.
   
      (39)  L-Awtorità hi tal-fehma li dawn il-miżuri se jkunu riflessi fil-kont annwali tal-2013 għal Harpa.
   
      (40)  Il-Kawża C-234/84 il-Belġju vs il-Kummissjoni [1986] Ġabra I-2263, il-paragrafu 14.
   
      (41)  Il-Kawża C-280-00, Altmark Trans GmbH u Regierungspräsidium Magdeburg v Nahverkehrsgesellschaft Altmark GmbH, [2003] Ġabra I-7747.
   
      (42)  Ara l-paragrafi 87 sa 93 tas-sentenza, imsemmija hawn fuq.
   
      (43)  Ara, pereżempju, il-Kawża C-127/73 BRT v SABAM [1974] Ġabra-313, il-paragrafi 19-20.
   
      (44)  Ara l-Linji Gwida tal-Awtorità dwar l-applikazzjoni tar-regoli ta' għajnuna mill-Istat għall-kumpens mogħti għall-provvista tas-servizzi ta' interess ekonomiku ġenerali (ĠU L 161, 13.6.2013, p. 12 u s-Suppliment taż-ŻEE Nru 34, 13.6.2013, p. 1), disponibbli onlajn hawn: http://www.eftasurv.int/media/state-aid-guidelines/Part-VI---Compensation-granted-for-the-provision-of-services-of-general-economic-interest.pdf.
   
      (45)  Il-konverżjoni tas-self f'kapital azzjonarju.
   
      (46)  Il-Kawża E-6/98 il-Gvern tan-Norveġja v l-Awtorità ta' Sorveljanza tal-EFTA [1999] Rep. Qorti tal-EFTA p. 76, il-paragrafu 59; Il-Kawża 720/79, Philip Morris vs il-Kummissjoni, [1980] Ġabra 2671, il-paragrafu 11.
   
      (47)  Ara d-Deċiżjoni tal-Kummissjoni fil-Kawża SA. 33618 (l-Isvezja) L-iffinanzjar tal-arena ta' Uppsala tat-2.5.2013 [għadha mhux ippubblikata], il-paragrafu 45.
   
      (48)  Ara n-nota ta' qiegħ il-paġna 20.
   
      (49)  Ara pereżempju l-paragrafu 7 (b'referenzi ulterjuri) tal-Linji Gwida tal-Awtorità dwar l-għajnuna mill-Istat għal xogħlijiet ċinematografiċi u awdjoviżivi oħra, disponibbli fuq il-websajt tal-Awtorità: http://www.eftasurv.int/state-aid/legal-framework/state-aid-guidelines/.
   
      (50)  Ara d-Deċiżjoni tal-Kummissjoni fil-Każ N 122/2010 (l-Ungerija) Għajnuna mill-Istat għaċ-Ċentru Kulturali tad-Danubju (ĠU C 147, 18.5.2011, p. 3) u d-Deċiżjoni tal-Kummissjoni fil-Każ N 293/2008 (l-Ungerija) Għajnuna kulturali għal ċentri kulturali multifunzjonali tal-komunità, mużewijiet, libreriji pubbliċi (ĠU C 66, 20.3.2009, p. 22).
   
      (51)  Ara d-Deċiżjoni tal-Kummissjoni fil-Każ SA 33241 (Ċipru) Appoġġ tal-Istat għaċ-Ċentru Kulturali ta' Ċipru (ĠU C 377, 23.12.2011, p. 11), il-paragrafi 36-39.
   
      (52)  Ara l-paragrafu 64 tad-Deċiżjoni.
   
      (53)  Il-kera tas-suq u r-remunerazzjoni għall-użu tas-servizzi komuni ġew stabbiliti billi tqabbel dak li partijiet privati kienu jiċċarġjaw f'sitwazzjonijiet komparabbli.
   
      (54)  Ara d-Deċiżjoni tal-Kummissjoni fil-Kawża SA. 33618 (l-Isvezja) L-iffinanzjar tal-arena ta' Uppsala tat-2.5.2013 [għadha mhux ippubblikata], il-paragrafu 59.